title: Don Meredith

text: Pelaajauransa jälkeen Meredith toimi pitkään urheilukommentaattorina televisiossa. Hän työskenteli kausina 1970–1973 ja 1977–1984 American Broadcasting Companyn (ABC) Monday Night Football -lähetyksissä. Näinä vuosina hänen työtovereinaan olivat pitkään selostaja Frank Gifford ja kommentaattori Howard Cosell. Kausina 1974–1976 hän toimi kommentaattorina National Broadcasting Companyn (NBC) amerikkalaisen jalkapallon lähetyksissä, joita selosti Curt Gowdy. Viimeinen lähetys, jossa Meredith toimi kommentaattorina, oli ABC:n lähetys kauden 1984 Super Bowl -ottelusta (Super Bowl XIX). Vuonna 2007 hänet palkittiin urastaan urheilukommentaattorina Pro Football Hall of Famen jakamalla Pete Rozelle Radio-Television Awardilla.


title: Don Meredith

text: Paitsi urheilukommentaattorina, Meredith toimi pelaajauransa jälkeen myös näyttelijänä. Hän esiintyi muun muassa NBC:n rikossarjassa "Police Story" ja useassa televisioelokuvassa.


title: Don Meredith

text: Meredith oli naimisissa kolmesti ja hänellä oli kolme lasta. Hän avioitui ensimmäisen vaimonsa Alma Lynne Shamburgerin kanssa vuonna 1959 ja erosi hänestä vuonna 1963. Heillä oli yksi yhteinen lapsi, tytär Mary. Hänen toinen avioliittonsa, liitto Cheryl Kingin kanssa, kesti vuodesta 1965 vuoteen 1971. Heillä oli kaksi yhteistä lasta, poika Michael ja tytär Heather. Hänen poikansa Michael Meredith on tullut tunnetuksi elokuvaohjaajana ja -käsikirjoittajana. Hänen kolmas vaimonsa oli Susan Meredith (ent. Schloss Lessans), jonka kanssa hän oli naimisissa vuodesta 1972 kuolemaansa asti.


title: Don Meredith

text: Meredith kuoli joulukuussa 2010, 72-vuotiaana, aivoverenvuotoon.


title: Jörn Gevert

text: Jörn Gevert (s. 16. maaliskuuta 1929) on chileläinen entinen yleisurheilija, joka kilpaili pikajuoksussa, pika-aitajuoksussa ja 400 metrin aitajuoksussa. Hän oli mukana maansa hopeaa voittaneessa 4 × 400 metrin joukkueessa Pan-Amerikan kisoissa 1951. Gevert voitti seuraavan vuoden Etelä-Amerikan-mestaruuskilpailuissa kultaa 110 ja hopeaa 400 metrin aitajuoksusta. Hän osallistui molemmille matkoille myös Helsingin olympialaisissa, mutta karsiutui molemmissa lajeissa jo alkuerissä.


title: Luuvin kieli

text: Luuvin kieli on muinaiseen heettiläisvaltakuntaan kuuluneessa Luvian maakunnassa puhuttu kuollut kieli. Se kuuluu indoeurooppalaisten kielten heettiläiseen ryhmään.


title: Luuvin kieli

text: Kieli tunnetaan heettiläisten pääkaupungin Hattušan arkistoista löydettyjen nuolenpääkirjoitusten sekä heettiläisillä hieroglyfeillä laadittujen tekstien perusteella. Luuvinkieliset nuolenpääkirjoitukset ovat heettiläisiin teksteihin sisältyviä katkelmia ja yksittäisiä sanoja. Ne on kirjoitettu 1500–1200-luvuilla eaa. Hieroglyfikirjoituksesta on säilynyt etupäässä piirtokirjoituksia, joista suurin osa on laadittu heettiläisvaltakunnan tuhoutumisen jälkeen 900–600-luvuilla eaa.


title: Luuvin kieli

text: Heettiläisiin teksteihin sisältyvien mainintojen ja piirtokirjoitusten löytöpaikkojen perusteella luuvin kielen ydinalue sijaitsi eteläisessä ja lounaisessa Vähässä-Aasiassa ulottuen nykyisen Syyrian pohjoisosiin. Piirtokirjoituksia on löydetty myös Vähän-Aasian länsi- ja keskiosista.


title: Luuvin kieli

text: Luuvin ja heetin kielen suhde on kyseenalainen. Nykyään vallitsevan käsityksen mukaan ne ovat saman kielen rinnakkaisia murteita. On mahdollista, että heettiläisvaltakunnan myöhäiskaudella puhekielenä toimi luuvi ja heettiä käytettiin vain kirjakielenä.


title: Botum-Sakorin kansallispuisto

text: Botum-Sakorin kansallispuisto on luonnonsuojelualue Kambodžan eteläosassa, Thaimaanlahdelle työntyvällä niemellä. Puisto perustettiin vuonna 1993. Sen pinta-ala on 1 834 neliökilometriä.


title: Botum-Sakorin kansallispuisto

text: Puistossa elää elefantteja, tiikereitä, leopardeja ja malaijikarhuja. Niemimaan rantoja reunustavat mangrovemetsät ja hiekkarannat. Keskiosa on lähes läpipääsemätöntä, ja korkeimmillaan sen kukkulat kohoavat 400 metrin korkeuteen.


title: Bain kieli

text: Bain kieli on Kiinan Yunnanin maakunnassa asuvien baiden puhuma sinotiibetiläinen kieli.


title: Bain kieli

text: Kielen puhujia on yli miljoona henkeä. Suurin osa heistä asuu Yunnanin luoteisosassa Dali Bain autonomisessa prefektuurissa ja sen lähialueilla. Monet bait osaavat myös kiinaa, lisua, jiä tai nasia.


title: Bain kieli

text: Bai kuuluu sinotiibetiläisten kielten tiibetiläis-burmalaisen haaran lolo-burmalaiseen ryhmään. Kielessä on runsaasti vanhaa kiinalaista vaikutusta, minkä takia sitä on pidetty myös siniittisenä.


title: Bain kieli

text: Kirjakielenään bait ovat käyttäneet vanhastaan kiinaa. 1950-luvulta lähtien kehitetty latinalainen kirjoitusjärjestelmä on toistaiseksi vakiintumaton.


title: Lisun kieli

text: Lisun kieli on Kiinassa, Myanmarissa ja Thaimaassa asuvien lisujen puhuma sinotiibetiläinen kieli.


title: Lisun kieli

text: Kielen puhujia on noin miljoona. Heistä yli 650 000 asuu Kiinassa Yunnanin koillisosassa ja Sichuanin lounaisosassa, lähes 300 000 Myanmarin koillisosassa, 35 000 Pohjois-Thaimaassa, tuhat Koillis-Intiassa ja muutama sata Laosissa.


title: Lisun kieli

text: Lisu kuuluu sinotiibetiläisten kielten tiibetiläis-burmalaisen haaran lolo-burmalaiseen ryhmään. Se jakautuu kolmeen päämurteeseen. Lähimmät sukukielet ovat lipho ja lolopho.


title: Lisun kieli

text: Kieltä varten on kehitetty useita kirjoitusjärjestelmiä. Kristityt lisut käyttävät skotlantilaisen lähetyssaarnaajan James Outram Fraserin 1900-luvun alussa luomaa kirjaimistoa, Fraserin aakkosia. Mustan lisun murteen käyttämä Wang Renpon kiinan kirjoitusmerkkeihin ja muihin symboleihin perustuva tavukirjoitus on jäänyt lähes kokonaan pois käytöstä. Mustaa lisua varten 1950-luvulla luotu pinyiniin perustuva järjestelmä on sekin korvautumassa Fraserin aakkosilla.


title: Hem Reaksmey

text: Hem Reaksmey (s. 6. syyskuuta 1983) on kambodžalainen uimari. Hän osallistui Atlantan olympialaisissa 1996 100 metrin rintauintiin ollessaan vain 12-vuotias ja on maansa historian nuorin olympiaurheilija. Hem sijoittui kilpailun viimeiseksi ajallaan 1.44,68. Hän kilpaili Sydneyn olympialaisissa 2000 50 metrin vapaauinnissa ja oli seitsemäskymmenes ajallaan 33,11 sekuntia.


title: Hem Reaksmey

text: Myös Hemin veli Hem Lumphat on olympiatason uimari.


title: Rūdiškės

text: Rūdiškės on Liettuan kaakkoisosassa, Vilnan läänissä sijaitseva kaupunki. Se on osa Trakain kunnallispiiriä. Vuonna 2010 kaupungin väkiluku oli 2 413 asukasta.


title: 5m

text: Kainsainvälinen 5m eli "Vitonen" on kainsainvälinen kilpakäyttöön suunniteltu pienehkö purjevene. Vitosia oli Suomessa vuonna 2010 noin 30 eli enemmän kuin koskaan aikaisemmin, ja luokka kasvaa edelleen tasaisesti 1–2 veneen vuosivauhtia. Vitoset ovat luokkana pitäneet kiinni puutakiloistaan ja dacron-purjeistaan ja täten vältelleet suuremmissa klassikkoluokissa kuten Kuutosissa tapahtuvan ”kilpavarustelun”. Vene kuuluu suurimpiin klassisiin veneluokkiin Suomessa.


title: 5m

text: Veneen syntyyn vaikutti R-mittasäännön mukaan suunniteltujen veneiden kalleus ja se, että 6mR-veneet eli Kutoset olivat monien mielestä 1920-luvun lopulla taloudellisesti tavallisten purjehtijoiden ulottumattomissa. Näin syntyi ajatus kolmihenkiselle miehistölle tarkoitetusta pienemmästä veneestä. Ehdotuksia oli 1920-luvulla esitetty useampia ja lopulta Union de Societes Nautique Francaise eli Ranskan purjehtijaliitto esitteli vuonna 1929 säännön, joka hyväksyttiin Lontoossa. Mittasääntö oli kansainvälinen, mutta luokkaa ei ole koskaan kirjattu Lloyd's Register of Shippingiin, joten vitoset eivät ole varsinaisia R-veneitä kuten Kasit ja Kutoset. Viitosia ehdotettiin olympialuokaksi muun muassa vuonna 1938 Kansainvälisen Purjehtijaliiton kokouksessa, josta Suomen edustaja Henrik Ramsay joutui ilmoittamaan kielteisen päätöksen. Yhdeksi syyksi tähän on epäilty englantilaisten penseää suhtautumista uutta luokkaa kohtaan – olihan aloite alun pitäen ranskalainen.


title: 5m

text: Suomessa on tällä hetkellä vitosia noin 30 kappaletta. Suurin laivue eli runsas kolmasosa veneistä on HSS:n rekisterissä. Vitosista ei koskaan tullut aidosti kansainvälistä luokkaa, vaikka ennen toista maailmansotaa veneitä oli rakennettu yli 300 kappaletta – Suomen ja Ruotsin lisäksi muun muassa Tanskassa, Sveitsissä, Ranskassa, Argentiinassa ja Uruguayssa. Ruotsissa on nykyään vielä yli 100 vitosta. 5.5m-metristen veneiden nousu maailmansodan jälkeen vaikutti luokan hiipumiseen. Suomessa vitosten toiminta oli sotien jälkeen olympialuokaksi valitun 5.5-luokan kulta-aikana eli 1950-luvulta aina 1980-luvun lopulle vähäistä.


title: 5m

text: Klassisen purjehduksen nousi alkoi erityisesti piennemmistä luokista 1980–1990-lukujen taitteessa, ja tänään Suomessa on enemmän vitosia kuin koskaan, noin 30 kappaletta. Suurin osa veneistä on ostettu Ruotsista, josta veneitä tulee edelleen 1–2 veneen vuosivauhtia. Vitosten vajaan parinkymmenen aktiivisen kilpailevan veneen aktiivisuden päihittää klassikoissa vain kutoset, joiden lähdöissä viime aikoina on ollut peräti kolmattakymmenettä venettä lähtöviivalla. Yllättävästi vitoset ovat aktiivisuudessaan ohittaneet monin kerroin 5.5-luokan, jonka toiminta Suomessa on 2010-luvulle tultaessa suhteellisen vaatimatonta.


title: Joensuun vaakuna

text: Joensuun vaakuna on Joensuun kaupungin tunnus. Vaakunan mustaa ja punaista pidetään tyypillisinä väreinä Karjalalle. Aiheen aaltokoro viittaa kaupungin sijaintiin Pielisjoen varrella ja vallikoro asemaan itärajan tuntumassa. Vaakunan aaltokoro ja värijako ovat peräisin Eric O. W. Ehrströmin suunnittelemasta kaupungin edellisestä vaakunasta vuodelta 1923, joka puolestaan toistaa harvoja aiheita kaupungin varhaisimmasta vaakunasta vuodelta 1850.


title: Joensuun vaakuna

text: Vaakunan selitys kuuluu ”kilpi kahdesti lohkoinen, ylempänä vallikoro, alempana aaltokoro; kentät punainen, hopeinen ja musta.” Vaakunan on suunnitellut Toivo Vuorela, ja Joensuun kaupunginvaltuusto hyväksyi sen kokouksessaan 10. toukokuuta 1957. Sisäasiainministeriö vahvisti vaakunan käyttöön 19. marraskuuta samana vuonna.


title: Australian salibandymaajoukkue

text: Australian salibandymaajoukkue on Australian salibandyn edustusjoukkue. Maa on Salibandyn maailmanrankingin sijalla 13. Australia pelasi ensimmäistä kertaa MM-kisojen lopputurnauksessa vuonna 2010. Sitä ennen maa pelasi B-sarjassa. Vuoden 2018 MM-turnauksessa Australia selviytyi ensimmäistä kertaa lohkovaiheesta jatkoon.


title: Vilkija

text: Vilkija on Liettuan keskiosassa, Kaunasin läänissä sijaitseva kaupunki. Se on osa Kaunasin kunnallispiiriä. Vuonna 2010 kaupungin väkiluku oli 2 263 asukasta.


title: Pagėgiai

text: Pagėgiai () on Liettuan lounaisosassa, Tauragėn läänissä sijaitseva kaupunki. Se toimii Pagėgiain kunnan hallinnollisena keskuksena. Vuonna 2010 kaaupungin väkiluku oli 2 155 asukasta.


title: Emil Törnwall

text: Lars Emil Törnwall (10. elokuuta 1861 Messukylä – 31. lokakuuta 1926) oli pappi ja säveltäjä. Emil oli hänen kutsumanimensä, vaikka Lars oli hänen ensimmäinen nimensä. Siksi hänet tunnetaan Emil Törnwallina. Joissain dokumenteissa hänen sukunimensä kirjoitetaan yksinkertaisella v kirjaimella, Törnvall, vaikka hänen kohdallaan oikea muoto on Törnwall. Monta muuta Törnvallia käyttää yksinkertaista v-kirjainta.


title: Emil Törnwall

text: Hänen vanhempansa olivat Lars Gustaf Wilhelm Törnwall (26. lokakuuta 1819 Tampere – 31. lokakuuta 1893 Perniö) ja Helena Rosina Hedvig von Rehausen (6. elokuuta 1819 Vihti – 28. heinäkuuta 1911 Hämeenkyrö).


title: Emil Törnwall

text: Törnwall oli naimisissa Beda Maria Enbergin (s. 30. kesäkuuta 186Perniö) kanssa. Heillä oli kahdeksan lasta. Törnwall oli ajatellut ryhtyä teatterialalle, mutta hengellinen herääminen muutti hänen suunnitelmansa. Tähän heräämiseen vaikutti suuresti pastori Johannes Bäck, joka kävi puhumassa hänen kotipaikkakunnallaan Perniössä. Törnwall luki papiksi ja valmistui 19.6.1888. Samana kesänä hänet vihittiin avioliittoon Beda Maria Enbergin kanssa. Pastoraalitutkinnon hän suoritti 1891. Hän oli kappalaisena Tyrväällä (1892-1908). Kirkkoherrana hän toimi Kristiinankaupungissa (1909-1913) ja Alahärmässä vuodesta 1915 kuolemaansa asti.


title: Emil Törnwall

text: Evankelinen herätysliike oli lähellä Törnwallia, koska sekä hänen isänsä että mainittu Johannes Bäck toimivat sen piirissä. Hänestä tulikin evankelinen pappi joka auttoi musikaalisuudellaan herätysliikkeen toimintaa. Siionin kannel -laulukirjassa on muutama hänen säveltämänsä laulu. Yksi hänen sävellyksensä on Luterilaisen Kirkon virsikirjassa (178). Sama sävelmä on myös Ruotsin Evankelisluterilaisen kirkon virsikirjassa numero 228, "I tro under himmelens skyar". Tämä melodia on käytössä myös Siionin laulut-kokoelmassa sekä vapaiden suuntien laulukirjassa (Hengellinen laulukirja 362) O. H. Jussilan runossa "Kun Jeesus on omana mulla".


title: Emil Törnwall

text: Törnwall saarnasi sekä ruotsiksi että suomeksi. Häneltä on pieni kirja "Maailma sowitettu. Hepr.9:11-14", joka ilmestyi 1908 SLEYN:n kustantamana 5 000 kappaleen painoksena. Se julkaistiin myös ruotsinkielisenä.


title: Emil Törnwall

text: Hän on säveltänyt seuraavat laulut:


Salibandyn maailmanmestaruuskilpailut 2012 olivat yhdeksännet miesten maailmanmestaruuskilpailut ja ne järjestettiin Sveitsissä ja pelipaikkoina toimivat Bern ja Zürich. Kisojen virallinen tunnuskappale oli ZiBBZ-yhtyeen kappale ”One Shot”. Maailmanmestaruuden voitti Ruotsi, joka palasi jälleen valtaistuimelle kun se kaatoi kaksi edellistä mestaruutta voittaneen Suomen loppuottelussa luvuin 5–11. Ruotsin ylivoima oli melkoinen: se teki turnauksessa 96 maalia ja päästi vain 12. Pronssia voitti isäntämaa Sveitsi joka kaatoi pronssiottelussa Saksan.


title: Salibandyn maailmanmestaruuskilpailut 2012

text: A-Lohko


text: B-Lohko


text: C-Lohko


text: D-Lohko


text:
Kim Nilsson • Matthias Hofbauer • Emanuel Antener
Tatu Väänänen  • Martin Östholm
Henri Toivoniemi


text: Kisoja varten IFF avasi YouTube-kanavan jonka kautta se lähetti suorana useita otteluita.


title: Bayon

text: Bayon on 1100-luvulla rakennettu Mahajana-buddhalainen temppeli Kambodžan Angkorissa, kuuluisan Angkor Watin pohjoispuolella. Temppelin seinämiä koristavat runsaat korkokuvat ja patsaat.


title: Bayon

text: Se sijaitsee Khmerien valtakunnan silloisessa pääkaupungissa Angkor Thomissa. Temppelin rakennutti kuningas Jayavarman VII. Hänen kuoltuaan valtakunnan pääuskonnoksi tuli hindulaisuus, ja temppeliä muutettiin vastaavasti. Myöhemmin valtauskonnoksi tuli Theravada-buddhalaisuus,mikä johti uusiin muutostöihin ennen kuin temppeli hylättiin.


title: Horton Plainsin kansallispuisto

text: Horton Plainsin kansallispuisto () on kansallispuisto Sri Lankan keskisellä ylängöllä. Ylängöltä saa alkunsa kolme jokea: Kelani, Walawe ja maan pisin joki Mahaweli. Alue sijaitsee yli 2 000 metrin korkeudella ja on biodiversiteetiltään monipuolinen. Kansallispuiston alueella sijaitsevat maan toiseksi ja kolmanneksi korkeimmat vuoret, Kirigalpotta 2 389 m ja Thotapolakanda 2 357 m. Suosituimpia nähtävyyksiä ovat kalliojyrkänne "World's End" eli "maailmanloppu" ja 20-metrinen vesiputous "Baker's Fall".


title: Horton Plainsin kansallispuisto

text: Kansallispuistossa elää kotoperäisiä nisäkäslajeja, kuten hoikkalori ja purppuranaamalanguri. Alueella elää myös ruostetäplä- ja kalastajakissoja, saukkoja, hirvieläimiä ja 87 lintulajia, joista 14 on kotoperäisiä.


title: Suryavarman II

text: Hän rakennutti Angkorin monumenteistä merkittävimmän, Angkor Watin.


title: Rôtanak Kiri

text: Rôtanak Kiri () on yksi Kambodžan 24:stä maakunnasta. Ratanakiri sijaitsee maan koillisosassa, pohjoisessa sitä reunustaa Laos, idässä Vietnam, etelässä Môndôl Kirin maakunta ja lännessä Stŏeng Trêngin maakunta. Maakunnan pinta-ala on 10 782 neliökilometriä ja sen alueella asui 149 997 ihmistä vuonna 2008. Maakunnan pääkaupunki on Banlung, jossa asuu noin 17 000 ihmistä. Erityisesti pääkaupungin lähettyvillä kasvatetaan munuais-, kahvi-, maapähkinä- ja kumipuita.


title: Rôtanak Kiri

text: Alueella elää 12 eri heimoa, joita kutsutaan yhteisellä nimellä Khmer Loeu. Heimojen asukkaat muodostavat yli 80 prosenttia maakunnan väestöstä. Useat heimoista elävät vuorilla ja harjoittavat kaskiviljelyä ja metsästävät varsijousilla.


title: Norma Croker

text: Norma Wilson Croker (Fleming; s. 11. syyskuuta 1934 Brisbane, Queensland) on entinen australialainen yleisurheilija. Hän kilpaili kesäolympialaisissa vuosina 1956 Melbournessa ja 1960 Roomassa. Melbournessa hän voitti kultaa 4 × 100 metrin viestijuoksujoukkueen jäsenenä yhdessä Shirley Stricklandin, Fleur Mellorin ja Betty Cuthbertin kanssa. Lisäksi hän sijoittui neljänneksi 200 metrin juoksussa.


title: Norma Croker

text: Roomassa Croker joutui 4 × 100 metrin viestijuoksussa diskatuksi ja jäi 200 metrin juoksussa semifinaaliin. Pituushypyssä hän kuitenkin eteni finaaliin ja 15. sijalle.


title: Norma Croker

text: Yleisurheilun Australian-mestaruuskilpailuissa Croker sai kahdesti pronssia 220 jaardin juoksussa ja lisäksi yhden hopeamitalin pituushypyssä.


title: Sapelibeisa

text: Sapelibeisa eli sapeliantilooppi ("Oryx dammah") on Afrikan pohjoisosista kotoisin oleva suurikokoinen sorkkaeläin. Laji eli aiemmin Saharan reuna-alueiden puoliaavikoilla sateiden ja ravinnon perässä vaeltaen. Nykyisin se on davidinhirven ohella toinen kahdesta nisäkäslajista, jotka on IUCN:n uhanalaisuusluokituksessa arvioitu luonnosta hävinneiksi. Istutettuja tarhaeläimiä elää nykyään Tunisian, Marokon ja Senegalin aidatuilla suojelualueilla, mutta täysin luonnonvaraisista sapelibeisoista ei ole saatu tietoa vuoden 1988 jälkeen. Laji pärjää hyvin vankeudessa, ja muinaiset egyptiläiset pitivät sitä kotieläimenä.


title: Sapelibeisa

text: Sapelibeisa on ulkonäöltään hevosmainen ja jykevä. Keihäsantiloopiksi se on keskikokoinen. Laji on pienempi kuin itäafrikanbeisa ("Oryx beisa"), mutta suurempi kuin valkobeisa ("Oryx leucoryx"). Sapelibeisan ruumiinpituus on 160-175 senttimetriä, säkäkorkeus 110-125 senttimetriä ja paino 180-200 kilogrammaa. Hännän pituus on noin 60 senttimetriä. Naaraat ovat pienempiä kuin urokset. Lajin selkä ja kyljet ovat kellanvalkoiset ja vatsa sekä jalkojen sisäsivut valkeat. Kaula, rinta ja toisinaan myös raajojen yläosat ovat punaruskeat. Eri yksilöt ovat kuitenkin hieman eri värisiä. Vaaleassa päässä on kuusi himmeänruskeaa värilaikkua, joista yksi on sarvien välissä, kaksi korvien välissä ja toiset kaksi silmien ja sarvien välissä. Kuudes laikku kulkee kuononselkää pitkin. Sierainten välissä on myös ruskea laikku. Häntä on mustaa tupsua lukuun ottamatta valkea. Silmät, sieraimet, huulet ja korvien sisäosat ovat mustat. Lajin karvapeite on lyhyt, ihonmyötäinen ja karkea. Selkärangan kohdalla ja niskassa on hieman pidempää karvoitusta kuin muualla vartalossa.


title: Sapelibeisa

text: Sapelibeisan sarvet ovat pitkät ja ohuet. Ne kaartuvat loivasti taakse ja sivuille, ja kääntyvät kärjistä alaspäin. Sarvissa on yhteensä 30–40 rengasharjannetta. Muiden keihäsantilooppien tavoin sapelibeisallakin urosten sarvet ovat yleensä paksummat kuin naarailla. Sarvien keskipituus on noin metri, mutta yli 1,2 metrin mittaisiakin sarvia on havaittu. Lajin suuret, levitetyt sorkat mahdollistavat kävelyn hiekassa. Sapelibeisan kellanvaalea pohjaväri auttaa sitä sulautumaan aro- ja aavikkomaisemaan. Vaalea turkki auttaa myös heijastamaan erämaan lämpöä.


title: Sapelibeisa

text: Sapelibeisa oli aiemmin yksi Pohjois-Afrikan tavallisimmista suurnisäkkäistä. Pohjoisessa sen levinneisyys ulottui aiemmin Marokosta ja Tunisiasta Egyptiin, ja etelässä Mauritaniasta Sudaniin. Sitä tavattiin siis kaikissa Saharan reunavaltioissa Atlantilta Punaisellemerelle. Pohjoisrajana oli Atlasvuoristo ja etelässä 12°-14° pohjoinen leveyspiiri. Saharan eteläpuolen ja pohjoispuolen populaatioiden uskotaan olleen aavikkovyöhykkeen toisistaan erottamia.


title: Sapelibeisa

text: Lajin alkuperäistä elinympäristöä olivat Saharan reunamien puoliaavikot, joissa kasvaa harvakseltaan pensaita ja alavilla mailla myös puita. Saharan eteläpuolisella alueella laji eli Sahelin ja varsinaisen aavikon välimaastossa sijaitsevalla puoliaavikkoalueella, jossa vuotuinen sademäärä jää 350 millimetrin alapuolelle. Varsinaisella aavikolla tai Sahelin pensaikkoalueella sapelibeisat liikkuivat vain harvoin.


title: Sapelibeisa

text: Sapelibeisat ovat liikkeellä aamu- ja iltahämärässä sekä joskus täysikuun aikaan yölläkin. Kun sapelibesisoja vielä eli vapaana, ne vaelsivat pitkiäkin matkoja sateita ja niiden tuottamia tuoreita laitumia etsiessään. Laumat vaelsivat sadekaudeksi pohjoiseen Saharan suuntaan ja palasivat kuivaksi kaudeksi etelään. Sadekaudella ne saattoivat kerääntyä tuhatpäisiksi laumoiksi. Muina aikoina lauma käsitti yleensä vain 15-60 yksilöä. Laumaa johtaa vanha uros. Urokset saattoivat myös liikkua samassa laumassa punakaulagasellien kanssa. Laji voi liikkua myös dorkasgasellien seurassa. Lajin yksilöt ovatkin hyvin seurallisia ja haluttomia liikkumaan yksin. Sapelibeisan päästämiä ääniä ovat matala murahtelu ja uhattuna myös määkiminen.


title: Sapelibeisa

text: Sapelibeisan merkittävimpiä luonnollisia vihollisia olivat aiemmin leijona, leopardi, hyeenat ja hyeenakoira.


title: Sapelibeisa

text: Sapelibeisan ravinto koostuu heinistä, akaasian lehdistä, mehikasveista, yrteistä, juurista, silmuista ja toisinaan hedelmistä. Useiden fyysisten sopeutumien ansiosta sapelibeisa pärjää viikkoja tai jopa kuukausia juomatta lainkaan vettä. Lajin erikoistuneet munuaiset rajoittavat virtsantuotantoa ylimääräisen vedenhukan ehkäisemiksi. Veden säästämisessä auttaa myös se, että sapelibeisa alkaa hikoilla vasta silloin kun sen ruumiinlämpö nousee yli 46,5 celsiusasteeseen.


title: Sapelibeisa

text: Sapelibeisat parittelevat erityisissä pariutumiskehissä. Pariutumisrituaalin aikana uros ja naaras seisovat rinnakkain päät eri suuntiin osoittaen. Sitten ne alkavat kierrellä toisiaan ympäri, kunnes naaras juoksee pois tai suostuu parittelemaan. Naaraat synnyttävät yleensä maaliskuussa ja lokakuussa. Naaraan kantoaika kestää 8-8,5 kuukautta, jonka jälkeen se eroaa muutamaksi tunniksi laumastaan synnyttämään yleensä vain yhden vasan. Kaksoset ovat harvinaisia. Vasa painaa syntyessään 9-14,8 kilogrammaa. Emo imettää sitä noin 14 viikkoa, minkä jälkeen vasa on jo täysin itsenäinen. Sapelibeisasta tulee sukukypsä 1,5-2 vuoden ikäisenä. Sen elinikä voi olla jopa 20 vuotta.


title: Sapelibeisa

text: Sapelibeisan taantumisen uskotaan alkaneen jo roomalaisaikoina. Laji hävisi kokonaan Saharan pohjoisreunalta 1900-luvun alkuun mennessä. Egyptistä se hävisi jo 1850-luvulla. Etelässä levinneisyys pysyi lähes yhtenäisenä 1960-luvulle asti, mutta seuraavalla vuosikymmenellä levinneisyysalue sirpaloitui jo useaan erilliseen paikkaan. 1980-luvulla sapelibeisoja oli enää Tšadissa ja Nigerissä. Tšadissa lajin uskotaan sinnitelleen pisimpään, mutta vuoden 1988 jälkeen luonnonvaraisista sapelibeisoista ei olla saatu varmaa tietoa. Vahvistamattomia havaintoja sanotaan tehdyn vielä tämänkin jälkeen Tšadissa ja Nigerissä, mutta alueella tehdyissä tutkimuksissa sapelibeisoja ei ole havaittu. Väitetyt havainnot johtuvat melko todennäköisesti siitä, että sapelibeisat on sekoitettu muihin lajeihin, kuten punakaulagaselleihin.


title: Sapelibeisa

text: Syitä lajin häviämiseen olivat elinympäristöjen väheneminen, liiallinen metsästys, kilpailu karjan kanssa ja levinneisyysalueella käydyt sodat. Myös aavikoituminen on tuhonnut lajin elinalueita. Paikalliset ovat perinteisesti olleet liikkuvia paimentolaisia, mutta nyttemmin he ovat asettuneet aloilleen lähelle vedensaantipaikkoja ja karkottaneet beisat kauemmas. Metsästystä pidetään kuitenkin suurimpana yksittäisenä syynä lajin häviämiselle luonnosta.


title: Sapelibeisa

text: Sapelibeisa olisi kuollut sukupuuttoon ilman vankeudessa lisääntyviä eläimiä. Niitä eli tarhoissa jo 1940- ja 1950-luvulla, mutta suurin osa nykyään elävistä sapelibeisoista polveutuu Tšadista 1960-luvulla pyydystetyistä eläimistä ja niiden jälkeläisistä, jotka sijoitettiin Eurooppaan ja Pohjois-Amerikkaan sekä myöhemmin Australaasiaan tarhaamisohjelmaa varten. Kaikki nykyään elävät lajin yksilöt polveutuvat pienestä eläinmäärästä, ehkä alle viidestäkymmenestä luonnosta pyydystetystä yksilöstä.. Nykyisin sapelibeisa on antiloopeista toiseksi runsaslukuisin vankeudessa. Vain besoaariantilooppi on sitä yleisempi. Pelkästään Texasin riistatiloilla elää vähintään 10 000 sapelibeisaa.


title: Sapelibeisa

text: Palautusistutukset aloitettiin vuonna 1985 Bou Hedman kansallispuistossa Tunisiassa, josta sapelibeisat olivat hävinneet vasta vuonna 1935. Myöhemmin lajia istutettiin myös samassa maassa sijaitsevaan Sidi Touin kansallispuistoon, Marokon Souss Massan kansallispuistoon sekä Senegalissa sijaitseviin Guembeulin eläimistönsuojelualueelle ja Ferlon kansallispuistoon. Sapelibeisoja on istutettu myös Israeliin, joka ei ole lajin luontaista elinaluetta. Myös Sous Massan kansallispuisto saattaa olla alkuperäisen levinneisyyden ulkopuolella.


title: Sapelibeisa

text: Vuonna 2006 Tunisian kansallispuistoissa eli yhteensä 167 sapelibeisaa, ja Marokossa Souss-Massan kansallispuistossa oli vuonna 2005 yhteensä 240 beisaa. Senegalissa, Guembeulin ja Ferlon suojelualueilla eli yhteensä 30 yksilöä. Kaikki Afrikan suojelualueilla elävät populaatiot ovat aidatuilla alueilla.


title: Sapelibeisa

text: Sapelibeisan kuvia on löydetty lukuisista saharalaista kalliopiirroksista, joista jotkin ovat jopa 8 500 vuotta vanhoja. Näitä kuvia on muun muassa Aïrvuoriston, Hoggarin, Ténérén ja Tibestin kallioissa. Muinaiset egyptiläiset käyttivät eläimestä nimeä "rãn". He kesyttivät ja kasvattivat beisoja kotieläiminään. Sapelibeisojen kuvia on löydetty myös 3 000 vuotta vanhasta Khnumhotepin hautakammiosta, jonka freskossa nubialaiset orjat paimentavat sapelibeisalaumaa. Beisojen pitämisen syistä on kiistelty. Erään tutkijan mukaan niitä lihotettiin uhrilahjoiksi uskonnollisia menoja varten, toisen mukaan niitä kasvatettiin ruuaksi. Kummankin teorian mukaan kuolleen valtaherran varallisuus mitattiin hänellä olleen mendesinantilooppi- ja sapelibeisalauman koon perusteella.


title: Sapelibeisa

text: Sapelibeisat olivat neoliittiselta kaudelta aina 1900-luvun lopulle asti suosittua riistaa. Nykyään ne palvelevat ehkä eniten ekoturismia.


title: Fleur Mellor

text: Fleur Northey Mellor (Wenham; s. 13. heinäkuuta 1936) on entinen australialainen yleisurheilija. Hän kilpaili vuoden 1956 kesäolympialaisissa Melbournessa ja muodosti siellä kultaa voittaneen 4 × 100 metrin viestijuoksujoukkueen yhdessä Shirley Stricklandin, Norma Crokerin ja Betty Cuthbertin kanssa.


title: Afro-Euraasia

text: Afro-Euraasia, myös Afraasia, Eurafraasia tai Eufraasia on termi, joka tarkoittaa Afrikan ja Euraasian yhdessä muodostamaa maapallon suurinta yhtenäistä maa-aluetta. Alueen pinta-ala on 84 980 532 neliökilometriä ja sen väkiluku on noin 5,7 miljardia ihmistä, mikä on 85 prosenttia maailman väkiluvusta. Afro-Euraasia tunnetaan myös ”Vanhana maailmana” erotuksena ”Uudesta maailmasta”, Amerikasta.


title: Afro-Euraasia

text: Afro-Euraasiaan on myös viitattu ”Maailmansaarena” esimerkiksi Halford Mackinderin kirjassa "Geographical Pivot of History". Tähän termiin eivät sisälly alueeseen kuuluvat saaret.


title: Afro-Euraasia

text: Geologisesti Afro-Euraasiasta on oletettu tulevan supermanner, kun Afrikka tulevaisuudessa yhdistyy Eurooppaan. Tämän on arvioitu tapahtuvan 600 000 vuoden kuluttua, jolloin Espanjan eteläkärki saavuttaa Afrikan. Kun tämä tapahtuu, Välimeri erottuu Atlantin valtamerestä. Afrikan ja Euroopan arvioidaan yhdistyvän täydellisesti 50 miljoonan vuoden kuluttua, jolloin Välimeri katoaa kokonaan ja syntyy uusia vuoristoja (joista voi tulla Alppien jatkoa).


title: Afro-Euraasia

text: Yleisesti Afro-Euraasian katsotaan jakautuvan Afrikkaan ja Euraasiaan Suezin kanavan kohdalta. Euraasia voidaan jakaa edelleen Eurooppaan ja Aasiaan. Eräiden historiallisten jakojen mukaan alue voidaan jakaa myös Euraasiaan, Pohjois-Afrikkaan ja Saharan eteläpuoliseen Afrikkaan.


title: Annuario Pontificio

text: Annuario Pontificio on Pyhän istuimen julkaisema vuosikirja, joka sisältää ajankohtaisia asioita ja tilastoja roomalaiskatolisesta kirkosta. Kirja sisältää muun muassa luettelon kaikista paaveista ja Pyhän istuimen jaostoista. Kirja antaa myös tiedot kirkon kardinaaleista ja piispoista yhteystietoineen, Rooman kuurian jaostoista, Pyhän istuimen diplomaattisista lähetystöistä ulkomailla, Pyhään istuimeen akkreditoiduista suurlähetystöistä, uskonnollisten instituutioiden päämajoista, joistain akateemisista instituutioista ja muita tietoja.


title: Annuario Pontificio

text: Paavin viralliset tittelit julkaistaan Annuario Pontificiossa tässä järjestyksessä (italiankielinen nimi sulkeissa)Vuodesta 2006 lähtien arvonimeä lännen patriarkka ei ole käytetty.


title: Amasia (manner)

text: Amasia (Amerikka-aasia) on mahdollinen tulevaisuuden jättiläismanner, joka saattaa syntyä Aasian ja Pohjois-Amerikan yhdistyessä. Mitään uutta asiassa ei sinänsä ole, sillä maamassat liikkuvat jatkuvasti – välillä yhtenä supermantereena ja sitten taas erillään. Liike on korkeintaan kynnen kasvunopeuden luokkaa. Yalen yliopiston tutkijoiden mukaan Amerikan manner törmää Euraasiaan pohjoisnavan kohdalla 50–200 miljoonan vuoden kuluttua. Vaihtoehtoinen teoria on Pangaea Ultima. Teoria perustuu siihen, että Tyynenmeren laatta on jo nyt liikkumassa Euraasian ja Pohjois-Amerikan laattojen alle, ja jos tämä jatkuu, meri saattaa sulkeutua. Samalla Atlantin laatta työntää Pohjois-Amerikkaa länteen. Tämän ansiosta Atlantista voi tulla tulevaisuudessa Tyyntämertä suurempi. Siperiassa Euraasian ja Pohjois-Amerikan raja on ollut vakaa vuosimiljoonien ajan. Tilanne voi kuitenkin muuttua. Lisäksi tutkijat ennustavat, etä Afrikka ja Australia liittyvät mukaan tähän muodostuvaan ”supermantereeseen”. Toisin sanoen maanosat ovat yhdistymässä. Uudelle supermantereelle on jo annettu nimi Amasia yhdistelmänä Amerikasta ja Aasiasta. Amasiassa Intia on osa mannerta. Silloin se on reilusti sisämaassa. Viimeisin supermanner, Pangaia, muodostui 300 miljoonaa vuotta sitten, Rodinia puolestaan 1,1 miljardia ja Nena 1,8 miljardia vuotta sitten. Neljänsadan miljoonan vuoden kuluttua maapallon mantereet ovat törmänneet yhteen ja muodostaneet Amasia-jättiläismantereen. Koska mantereita on vain yksi, on valtameriäkin on ainoastaan yksi.


title: Amasia (manner)

text: Yalen yliopiston tutkija Ross Mitchell kertoo, että Pohjois- ja Etelä-Amerikka yhdistyvät, kun Karibianmeri sulkeutuu. Lisäksi Pohjoinen jäämeri sulkeutuu, jolloin Amerikka ja Aasia yhdistyvät. Tutkijat kertovat ennustuksistaan Nature-lehdessä. Pohjois-Amerikan ja Aasian arvioidaan törmäävän toisiinsa sadan miljoonan vuoden kuluessa.


title: Amasia (manner)

text: Useimmat teoriat Amasian synnystä perustuvat Atlantin pohjan venymiseen tai kuroutumiseen, mutta geologi Ross Mitchellin muinaisten kivien paleomagneettiseen tutkimukseen perustuvassa mallissa Jäämeri sulkeutuu ja supermanner liukuu pohjoiseen uudelle paikalleen.


title: Amasia (manner)

text: Maapallon historian aikana mannerlaatat ovat kokoontuneet useamman kerran jättiläismantereiksi ja taas hajonneet osiin. Samoin tuleva jättiläismanner Amasia hajoaa aikanaan. Liike on hidasta mutta varmaa.


title: Kâmpóng Cham (maakunta)

text: Kâmpóng Cham tai Kampong Cham on yksi Kambodžan 24 maakunnasta. Mekong-joen kahtia jakama maakunta sijaitsee maan kaakkoisosassa rajautuen idässä Vietnamiin. Kampong Cham on Kambodžan väkirikkain maakunta, ja sen väkiluku oli vuoden 2008 väestönlaskussa 1 680 694, eli noin 12 % maan asukasluvusta. Maakunnan pinta-ala on 9 799 neliökilometriä ja asukastiheys 172 as./km². Kampong Cham jakaantuu kuuteentoista piirikuntaan, ja edelleen 173 kuntaan. Sen pääkaupunki on Kampong Cham.


title: Kâmpóng Cham (maakunta)

text: Piirikunnat sekä niiden geokoodit.


title: Kampong Cham

text: Kampong Cham voi viitata muun muassa seuraaviin asioihin:


title: Jouluaattona kännissä

text: Jouluaattona kännissä on Leevi and the Leavingsin esittämä vuonna 1995 valmistunut musiikkikappale. Kappale julkaistiin samana vuonna julkaistun albumin "Rakkauden planeetta" erikoispainoksessa bonuskappaleena. Kappale julkaistiin myöhemmin alun perin vuonna 1990 ilmestyneen albumin "Varasteleva joulupukki" uudelleenmasteroidussa painoksessa bonuskappaleena. Kappaleen on sanoittanut ja säveltänyt Gösta Sundqvist.


title: Jouluaattona kännissä

text: Kappale kertoo perheestä, jossa alkoholin väärinkäyttö pilaa joulutunnelman. Taustalla on myös köyhyyttä ja leipäjonossa käymistä.


title: Raymond St. Jacques

text: Raymond St. Jacques, alun perin James Arthur Johnson (1. maaliskuuta 1930 – 27. elokuuta 1990) oli amerikkalainen näyttelijä. Hän oli tunnettu roolistaan elokuvassa "Kaksi nuuskijaa Harlemissa". Muita elokuvia joissa Jacques näytteli ovat esimerkiksi "Vihreät baretit" ja "Pahan kehä". Hän esitti myös tarkastaja Remyä "Dallas"-televisiosarjassa.


title: Modigliani (elokuva)

text: Modigliani on vuonna 2004 valmistunut elokuva, joka perustuu taiteilija Amedeo Modiglianin elämään. Elokuvan on ohjannut ja käsikirjoittanut Mick Davis. Pääosia näyttelevät Andy García (Amedeo Modigliani) ja Elsa Zylberstein (Jeanne Hébuterne). Elokuva on elämäkerrallinen, mutta sisältää paljon fiktiivisiä osia. Elokuva keskittyy kuvaamaan Modiglianin ja Hébuternen kohtalonomaista kiellettyä rakkaustarinaa, mutta kuljettaa samalla katsojan tutustumaan 1900-luvun alun Pariisin taiteilijapiireihin ja niissä käytyyn kovaan kilpailuun.


title: Modigliani (elokuva)

text: Elokuva sijoittuu 1910-luvun Pariisiin. Tulisieluinen ja lahjakas Amedeo Modigliani yrittää luovia tiensä menestyvien taiteilijoiden joukkoon. Modiglianin pahin kilpailija on Pablo Picasso, joka myös asuu Pariisissa.


title: Modigliani (elokuva)

text: Modiglianin ja Picasson lisäksi Pariisissa vaikuttavat 1900-luvun alun taiteilijoista muun muassa Modiglianin ystävät Maurice Utrillo ja Chaim Soutine.


title: Modigliani (elokuva)

text: Modigliani rakastuu Jeanne Hébuterneen, joka pian tulee raskaaksi. Hébuternen vanhemmat eivät kuitenkaan hyväksy Modigliania lapsen isäksi tämän juutalaisuuden vuoksi. Modigliani yrittää saada maalauksilleen kunniaa ja menestystä paitsi itsensä, myös lapsensa takia.


title: Modigliani (elokuva)

text: Elokuva huipentuu maalauskilpailuun, johon osallistuu taiteilijoita aina Picassosta Diego Riveraan. Lopulta Modigliani voittaa kilpailun maalauksellaan Jeannesta. Modigliani ei ole kuitenkaan itse todistamassa voittoaan, sillä hän on kaupungintalolla anomassa avioliittolupaa itselleen ja Jeannelle. Avioliittoluvan saatuaan Modigliani poikkeaa kapakassa. Lähdettyään sieltä hänet pahoinpidellään rajusti.


title: Modigliani (elokuva)

text: Modiglianin elämää varjosti riippuvuus alkoholista ja oopiumista. Elokuva loppuukin synkästi: Modigliani kuolee pahoinpitelyn ja huumausaineiden väärinkäytön seurauksena vain 35-vuotiaana. Seuraavana päivänä Jeanne Hébuterne tappaa itsensä heittäytymällä parvekkeelta.


title: Modigliani (elokuva)

text: Elokuvassa nähdään myös takaumina otteita Modiglianin lapsuudesta Italiassa.


title: Luettelo Pyhän istuimen diplomaattisista edustustoista

text: Tämä on luettelo Pyhän istuimen diplomaattisista lähetystöistä.


text: Heinäkuussa 2011 Pyhällä istuimella oli diplomaattiset suhteet 179 maan kanssa. Vuonna 1978 Pyhällä istuimella oli diplomaattiset suhteet 84 maan kanssa. Diplomaattisia suhteita ei ole Afganistanin, Saudi-Arabian, Bhutanin, Burman, Kiinan, Pohjois-Korean, Malediivien, Omanin, Tuvalun, Vietnamin, Komorien, Mauritanian, Somalian, Brunein ja Laosin kanssa. Virallisia ja epävirallisia kontakteja on kuitenkin mm. Vietnamin, Kiinan ja Omanin kanssa.


text: Pyhän istuimen suurlähetystön tasoisia diplomaattisia edustustoja kutsutaan historiallisista syistä apostolisiksi nuntiatuureiksi. Pyhällä istuimella on 101 apostolista nuntiusta toiminnassa maailmalla. Paavi Benedictus XVI:n kaudella apostolisia nuntiatuureja Afrikkaan perustettiin Burkina Fasoon ja Liberiaan. Libyaan rakennetaan nuntiatuuri Tripoliin.


text: Vuonna 2010 noin 80 eri maan Pyhän istuimen luo akkreditoitua suurlähettilästä asui Roomassa ja muut muissa Euroopan pääkaupungeissa. Pyhä istuin ei hyväksy suurlähettiläiksi samaan aikaan Italiaan akkreditoituja suurlähettiläitä.


title: Jayavarman II

text: Jayavarman II oli Khmerien valtakunnan perustaja ja hallitsija n. 770–n. 834. Jayavarman II yhdisti Kambodžan alueen ja perusti khmerien valtakunnan n. 802. Hän perusti uuden valtakuntansa pääkaupungiksi Hariharalayan (nykyisen Roluosin lähellä). Useimmat hänen elämäänsä liittyvät yksityiskohdat ovat epävarmoja ja tarut ovat sekoittuneet totuuteen. Kaikki hänen ansioitaan ylistävät piirtokirjoitukset on tehty vähintään 200 vuotta hänen kuolemansa jälkeen. Hänet mainitaan aikaisemmissakin piirtokirjoituksessa, mutta niissä hän on vain yksi kuningas muiden joukossa ilman merkittäviä saavutuksia.


title: Jayavarman II

text: Tunnetuimman tarinan mukaan hän oli nuorena Chenlan prinssinä panttivankina Jaavan hovissa. Palattuaan kotimaahansa hän nousi kuninkaaksi vuonna 790, ja perusti pääkaupunkinsa Tônlé Sab -järven luoteispuolelle. Vuonna 802 hän julistautui kaikkien khmerien jumalkuninkaaksi. Se tarkoitti myös julistautumista vapaaksi Jaavan vasalliudesta. George Cœdès tulkitsi 1944 piirtokirjoituksessa esiintyneen Javâ-sanan tarkoittamaan nykyistä Jaavan saarta, jossa tuolloin oli vallassa Sailendran kuningaskunta. Myöhemmin sen on tulkittu tarkoittavan vain ”saarta” tai jotain nykyisin tuntematonta valtakuntaa tai aluetta, jolla ei kuitenkaan olisi mitään tekemistä Jaavan kanssa.


title: Jayavarman II

text: "Jaya" tarkoittaa voittoisaa ja "varman" suojelijaa.


title: Marja Putkisto

text: Marja Kristiina Putkisto-Mitchell (s. 16. joulukuuta 1959 Helsinki) on suomalainen "Method Putkisto" menetelmän kehittäjä, kehon- ja liikkeenhallinnan asiantuntija, Method Putkisto Instituutin perustaja, ohjaaja ja kouluttaja, tuottaja ja kirjailija. Vuodesta 2017 hän on erityisesti keskittynyt yritystoimintaan toimien yrityksissä ja organisaatioissa muutoskonsulttina. Koulutukseltaan hän on yo-merkonomi.


title: Marja Putkisto

text: Marja Putkisto piti ensimmäisen Method Putkisto -tunnin 1990-luvulla Lontoossa, jossa hän opiskeli Labanin tanssiyliopistossa.


title: Marja Putkisto

text: Putkisto on kehittänyt seuraavat kahdeksan lajia: Method Putkisto Original, MP Pilates, MP Laitepilates, Method Putkisto 3D Kasvoklinikka, Method Putkisto Kävelyn taito, Method Putkisto Kevytohjelma, Method Putkisto 3D Huippuliikkuja, ja viimeisimpänä Method Putkisto Body Up vuodelta 2017. Putkisto on julkaissut metodeistaan 13 kirjaa, joista uusimman tammikuussa 2017.


title: Marja Putkisto

text: Putkisto toimii 1993 perustamansa Method Putkisto Finland / Method Putkisto Instituutin johtajana sekä Suomessa että Iso-Britanniassa.


title: Marja Putkisto

text: Marja Putkisto asuu ja työskentelee Lontoossa, mutta käy säännöllisesti Suomessa kouluttamassa ohjaajia. Method Putkisto -ohjaajat toimivat kaikkialla Suomeessa ja Euroopassa. Menetelmään erikoistuneita Method Putkisto Studioita on Lontoossa, Klaukkalassa, Röykässä (ratsastuksen lajistudio), Jyväskylässä, Muuramessa ja Kajaanissa.


title: Marja Putkisto

text: Vuonna 2011 ja 2012 Putkisto nimettiin Britannian viiden parhaan kehonhallinnan asiantuntijan joukkoon (H&B).Putkiston 100 v. Suomi Ryhtiin -ryhtikouluhanketta sekä vuonna 2018 julkaistua Finnmotion työhyvinvointikokonaisuuden kehitystä ja globalisointia on tukenut Business Finland ja Työsuojelurahasto.


title: Francis Stevens

text: Francis Paul Stevens (16. lokakuuta 1889 New York – 17. maaliskuuta 1949 New York) oli yhdysvaltalainen rattikelkkailija ja olympiamitalisti.


title: Francis Stevens

text: Stevens menestyi maansa kilpailuissa lajinaan neljän miehen kelkat 1930-luvun alkuvuosina. Hänen urheilu-uransa huipentui olympiahopeaan kotikulmilla käydyissä Lake Placidin talviolympialaisissa 1932, kun Yhdysvaltain kakkosmiehistö Henry Homburger, Percy Bryant, Stevens ja Edmund Horton varmisti Yhdysvalloille kaksoisvoiton ennen pronssille sijoittunutta Saksan kelkkaa. Stevensin veljekset menestyivät samoissa olympialaisissa rattikelkkailussa enemmänkin, kun Curtis ja John voittivat parina kahden miehen kelkoissa olympiakultaa.


title: Francis Stevens

text: Stevens osallistui sekä ensimmäiseen että toiseen maailmansotaan. Sotien välissä hän osallistui hotellialalla toimineen perheyrityksensä hoitoon.


title: John Stevens (rattikelkkailija)

text: John Hubert Stevens (7. maaliskuuta 1890 Lake Placid, New York – 26. marraskuuta 1950 Lake Placid, New York) oli yhdysvaltalainen rattikelkkailija ja olympiavoittaja.


title: John Stevens (rattikelkkailija)

text: Stevens voitti veljensä Curtis Stevensin kanssa rattikelkkailun kahden miehen kelkkojen olympiakultaa Lake Placidin talviolympialaisissa 1932. Stevensit voittivat toiseksi sijoittuneen Sveitsin parin noin 1,5 sekunnilla ja pronssille yltäneen Yhdysvaltain kakkosjoukkueen jo yli 15 sekunnilla.


title: John Stevens (rattikelkkailija)

text: Stevensin toinen veli, Francis Stevens, oli Yhdysvaltain neljän hengen kelkkajoukkueessa sen voittaessa hopeaa samoissa olympialaisissa.


title: Matthias Hofbauer

text: Matthias Hofbauer (s. 22. toukokuuta 1981) on sveitsiläinen salibandyn pelaaja. Hän edustaa Sveitsin pääsarjassa Wiler-Ersigeniä.


title: Matthias Hofbauer

text: Hofbauer aloitti uransa Sveitsin pääsarjassa vuonna 1997 Wiler-Ersigenin riveissä. Yhdeksän kauden jälkeen hän siirtyi kahdeksi kaudeksi Ruotsiin Dalenin riveihin. Hän keräsi Ruotsissa yhteensä 57 pistettä pelaamassaan 48 ottelussa. Hofbauer palasi takaisin kotimaahansa ja vanhaan seuraansa vuonna 2009. Hän voitti myös paluu kaudellaan Sveitsin mestaruuden neljännen kerran urallaan.


title: Matthias Hofbauer

text: Hofbauer pelasi ensimmäisen kerran Sveitsin maajoukkueessa vuonna 1999 ja kuului Sveitsin joukkueeseen vuoden 2000 MM-kisoissa, jossa maa saavutti Pronssia.


title: Matthias Hofbauer

text: Hofbauer oli mukana vuoden 2002 MM-kisoissa, jossa Sveitsi saavutti edellisten kisojen tapaan pronssia. Hän keräsi turnauksen aikana neljä tehopistettä.


title: Matthias Hofbauer

text: Kolmanissa arvokisoissaan Hofbauer nousi Sveitsin tehopelaajaksi voitettuaan vuoden 2004 MM-kisojen pistepörssin 22 pisteellä ennen toiseksi tullutta Ruotsin Niklas Jihdeä. Sveitsi kuitenkin jäi turnauksessa neljänneksi hävittyään pronssiottelussa Suomelle. Hofbauer valittiin myös kisojen tähdistökentälliseen.


title: Matthias Hofbauer

text: Hofbauer saavutti kolmannen mitalinsa vuoden 2006 MM-kisoissa Ruotsissa, jossa Sveitsi voitti pronssiottelussa Tšekin. Hofbauer oli maansa viidenneksi paras pistemies yhdeksällä tehopisteellä.


title: Matthias Hofbauer

text: Viidensissä MM-kisoissaan Hofbauer jäi tehottomaksi tehtyään turnauksen aikana vain kaksi maalia. Sen sijaan Sveitsi saavutti edellisten MM-kisojen tapaan pronssia voittamalla Tšekin pronssiottelussa.


title: Matthias Hofbauer

text: Suomessa 2010 järjestetyissä MM-kisoissa Hofbauer voitti toisen kerran urallaan MM-kisojen pistepörssin. Tällä kertaa hän teki 20 pistettä ja voitti samalla myös maalipörssin 12 maalilla. Tämän ohella Hofbauer valittiin kisojen tähdistökentälliseen. Sen sijaan Sveitsi jäi kisoissa neljänneksi hävittyään pronssiottelussa Tšekille.


title: Edmund Horton

text: Edmund Carlton "Ed" Horton (25. maaliskuuta 1895 Saranac Lake, New York – 26. toukokuuta 1944 Saranac Lake, New York) oli yhdysvaltalainen rattikelkkailija ja olympiamitalisti.


title: Edmund Horton

text: Horton menestyi maansa kilpailuissa lajinaan neljän miehen kelkat 1930-luvun alkuvuosina. Hänen urheilu-uransa huipentui olympiahopeaan kotikulmilla käydyissä Lake Placidin talviolympialaisissa 1932, kun Yhdysvaltain kakkosmiehistö Henry Homburger, Percy Bryant, Francis Stevens ja Horton varmisti Yhdysvalloille kaksoisvoiton ennen pronssille sijoittunutta Saksan kelkkaa.


title: Edmund Horton

text: Nuoruudessaan myös pikaluistelussa lupaavaksi osoittautunut Horton oli varsinaiselta ammatiltaan kasvihuoneyrittäjä ja floristi.


title: Koneinsinöörikilta

text: Koneinsinöörikilta ry (KIK) on Aalto-yliopiston Insinööritieteiden korkeakoulussa kone- ja rakennustekniikkaa opiskelevien tekniikan ylioppilaiden ainejärjestö. Killan toimintaan kuuluu mm. erilaisia tapahtumia, juhlia sekä tutustumista alan teollisuuteen. KIK huolehtii myös uusista alan opiskelijoista, suorittaa edunvalvontaa sekä on aktiivisesti mukana kehittämässä opiskelua. Kilta yhdistää opiskelijoita ja pyrkii tuomaan heidät toistensa lähelle.


title: Koneinsinöörikilta

text: Koneinsinöörikilta perustettiin vuonna 1915 ja on tätä nykyä Suomen suurin kone- ja rakennustekniikan opiskelijoiden ainejärjestö. Koneinsinöörikillan tunnuksessa toimii Wattin keskipakoissäädin. Se esiintyy mm. killan virallisessa lipussa sekä killan tuopeissa. Killan jäsenet tunnistaa vaaleanpunaisista opiskelijahaalareista. Killan logossa esiintyy kiintoavaimen kidassa oleva teekkarilakki. Suomen yliopistoissa vaaleanpunaiset haalarit ovat käytössä ainoastaan Koneinsinöörikillalla. Vaaleanpunaisen värin haalarit saivat vaaleanpunaisesta pantterista, joka tarttui pitkältä ekskursiolta mukaan Gröna Lundin huvipuistosta vuonna 1981.


title: Koneinsinöörikilta

text: Koneinsinöörikilta on lähes 1000 opiskelijajäsenellään jäsenmääräisesti suurempi kuin moni Helsingin yliopiston piirissä toimiva osakunta ja järjestääkin viikoittain useita tapahtumia jäsenilleen, ollen aktiivinen toimija Aalto-yliopiston järjestökentällä. Killan 100-vuotiaan historian aikana yhdistyksessä on toiminut monia suomalaisen teollisuuden vaikuttajia. Yritysmaailman kontaktien lisäksi kilta ylläpitää suhteita tekniikan alan opiskelijajärjestöihin Suomessa, Norjassa, Ruotsissa ja Virossa. Koneinsinöörikillan vuosijuhla on nimeltää Cuba Night, ja sitä vietetään keväisin maaliskuussa. Vuosijuhla on tyyliltään akateeminen pöytäjuhla, jonka vuosittaiseksi osallistujamääräksi on vakiintunut noin 200 vierasta. Satavuotiasta Koneinsinöörikiltaa juhlittiin keväällä 2015 silloisella Barona Areenalla Espoossa yli tuhannen hengen voimin.


title: Koneinsinöörikilta

text: Koneinsinöörikillan ylin päättävä elin, jäseniään edustava yleinen kokous, kokoontuu vähintään kolmesti vuodessa. Yleinen kokous mm. nimittää killalle hallituksen puheenjohtajan, jäsenet sekä hyväksyy budjetin aina kalenterivuodeksi kerrallaan. Killan hallitus nimitää toimihenkilöt ja vastaa killan jokapäiväisen toiminnan pyörittämisestä. Hallituksen tavoittaa osoitteesta kik@list.ayy.fi. Vuoden 2018 puheenjohtajana toimii Joona Stenman.


title: Koneinsinöörikilta

text: Koneinsinöörikillalla on tapana kunnioittaa killan toiminnassa tai sen pyrkimyksiä edistänyttä henkilöä erilaisilla kunnianosoituksilla.


title: Koneinsinöörikilta

text: Killan kunniajäseneksi voi killan hallitus kutsua henkilön, joka on erityisesti ansioitunut killan toiminnassa tai muuten merkittävästi edistänyt sen pyrkimyksiä tai jolle kilta muuten tahtoo osoittaa kunnioitustaan. Kunniajäsenyys on elinikäinen.


title: Koneinsinöörikilta

text: Kultainen ansiomerkki myönnetään KIKH:n päätöksellä sellaiselle killan jäsenelle tai entiselle jäsenelle, joka opiskeluaikanaan on erityisen ansiokkaasti toiminut killan hyväksi.


title: Koneinsinöörikilta

text: Hopeisen ansiomerkin sijaan Koneinsinöörikillalla on käytössä tuoppi, joita on rajoitettu määrä. Jokaiseen tuoppiin voidaan Koneinsinöörikillan jäsenelle myöntää tuopin käyttöoikeus. Tuoppioikeuden merkiksi kaiverretaan käyttöoikeuden haltijan nimi ja vuosiluku, jolloin hän on oikeuden saanut. Tuoppia käytetään erityisesti killan vuosijuhlassa.


title: Koneinsinöörikilta

text: Pronssinen ansiomerkki myönnetään killan hallituksen (KIKH) jäsenelle tai toimihenkilölle hänen lopettaessaan toimintansa Koneinsinöörikillan hallituksessa. Killan hallitus voi myöntää pronssisen ansiomerkin myös muille henkilöille kunnianosoituksena pyyteettömästä toiminnasta killan hyväksi.


title: Koneinsinöörikilta

text: Nahkakantinen Wirsu voidaan myöntää erittäin ansiokkaasti Koneinsinöörikillan laulukulttuuria edistäneelle henkilölle, sekä oltermannin virkaa ansiokkaasti hoitaneelle henkilölle hänen luopuessaan oltermannin virasta.


title: Rooman kuuria

text: Rooman kuuria tai Paavillinen kuuria tarkoittaa Pyhän istuimen hallitusta ja keskushallintoa. Tämän vuoksi kuuria on paavin jälkeen roomalais-katolisen kirkon vaikutusvaltaisin toimielin. Nimitys "kuuria" tulee 1000-luvun lopulta, jolloin se tarkoitti paavin hovia. Nykyisen muotonsa kuuria sai paavi Johannes Paavali II:lta vuonna 1988 apostolisen konstituution "Pastor bonuksen" kautta.


title: Rooman kuuria

text: Kuuria koostuu seuraavista toimielimistä:


title: Rooman kuuria

text: Näiden lisäksi on paavillisia neuvostoja ja komissioita muun muassa Latinalaista Amerikkaa ja perheitä varten.


title: Jean Negulesco

text: Jean Negulesco (29. tammikuuta 1900 Craiova, Romania – 18. heinäkuuta 1993 Marbella, Espanja) oli romanialaissyntyinen elokuvaohjaaja. Hän aloitti taidemaalarina ja lavastajana. Negulesco tuli vuonna 1927 New Yorkiin pitämään taidenäyttelyä ja jäi maahan pysyvästi. Hän siirtyi elokuva-alalle 1934 aluksi apulaistuottajana. Myöhemmin 1930-luvulla Negulesco toimi pääasiassa apulaisohjaajana ja käsikirjoittajana. Hänen ensimmäinen pitkä elokuvansa ohjaajana oli vuonna 1941 valmistunut "Singapore Woman". Negulesco siirrettiin syrjään tehtävästä ennen elokuvan valmistumista, mutta hänet kuitenkin mainitaan ohjaajana elokuvan lopputeksteissä. Negulesco oli ehdolla parhaan ohjauksen Oscar-palkinnon saajaksi elokuvasta "Sanattomia tunteita" (1948). Hänen muihin elokuviinsa kuuluvat muun muassa "Ikuinen sävel" (1946), "Titanic" (1953), "Kuinka miljonääri naidaan" (1953) ja "Kolme kolikkoa lähteessä" (1954). Negulesco on saanut tähden Hollywood Walk of Famelle.


title: Anne Kyllönen (hiihtäjä)

text: Anne Maria Kyllönen (s. 30. marraskuuta 1987 Kajaani) on suomalainen maastohiihtäjä. Hän edustaa Kainuun Hiihtoseuraa.


title: Anne Kyllönen (hiihtäjä)

text: Kyllösen valmentajina ovat toimineet, Reijo Jylhä juniorivuosina, 2007–2010 Heikki Alakärppä, 2010–2012 Jari Karinkanta, ?–2017 Magnar Dalen ja toukokuusta 2017 alkaen hänen valmentajakseen palasi Reijo Jylhä joka toimii Kyllösen valmentajana edelleen.


title: Anne Kyllönen (hiihtäjä)

text: Kyllönen sai Euroopan nuorten olympiafestivaaleilla Montheyssa 2005 pronssia sprintissä ja 5 kilometrillä. Nuorten MM-kilpailuissa Tarvisiossa 2007 hän sai viestipronssia. Alle 23-vuotiaiden MM-kilpailuissa Hinterzartenissa 2010 hän oli 10 kilometrin perinteisen hiihtotavan kilpailussa neljäs.


title: Anne Kyllönen (hiihtäjä)

text: Oslon MM-kilpailuissa 2011 Kyllönen sijoittui vapaan hiihtotavan sprintissä 33:nneksi. Val di Fiemmen MM-kilpailuissa 2013 hän oli perinteisen sprintissä 26:s, yhdistelmäkilpailussa 17:s ja 30 kilometrin perinteisen kilpailussa kahdeksas. Sotšin olympialaisissa 2014 hän hiihti avausosuuden hopeaa saaneessa Suomen viestijoukkueessa, oli neljästoista 10 kilometrin perinteisen hiihtotavan kilpailussa, kuudestoista vapaan sprintissä ja 33:s yhdistelmäkilpailussa. Falunin MM-kilpailuissa 2015 hän oli perinteisen sprintissä 20:s, parisprintissä kymmenes ja 30 kilometrin perinteisen kilpailussa 21:s. Lahden MM-kilpailuissa 2017 hän sijoittui yhdistelmäkilpailussa 12:nneksi ja 10 kilometrin perinteisen hiihtotavan kilpailussa 38:nneksi. Kyllöstä ei valittu vuoden 2018 Pyeongchangin olympiakisojen joukkueeseen, koska hänen kauden paras sijoituksensa maailmancupissa on vasta 21:s.


title: Anne Kyllönen (hiihtäjä)

text: Kyllönen kilpaili maailmancupissa ensimmäisen kerran Kuusamon sprinttikilpailussa joulukuussa 2007. Ensimmäisen pistesijansa hän sai oltuaan kolmastoista Drammenin perinteisen hiihtotavan sprintissä maaliskuussa 2010. Kymmenen parhaan joukkoon hän sijoittui ensimmäisen kerran oltuaan viides Milanon sprintissä tammikuussa 2012. Sprintticupin kokonaispisteissä hän sijoittui kaudella 2011–2012 yhdeksänneksi. Ensimmäisen palkintosijansa maailmancupissa Kyllönen saavutti oltuaan toinen Canmoren 10 kilometrin perinteisen hiihtotavan yhteislähtökilpailussa joulukuussa 2012. Hän sijoittui toiseksi myös Canmoren yhdistelmäkilpailussa.


title: Anne Kyllönen (hiihtäjä)

text: Tour de Skillä 2012–2013 Kyllönen oli kolmas Oberhofin yhdeksän kilometrin perinteisen hiihtotavan takaa-ajokilpailussa ja sijoittui kokonaiskilpailussa yhdeksänneksi. Hän voitti perinteisen hiihtotavan parisprintin Mona-Liisa Malvalehdon kanssa Sotšissa ja sijoittui Davosissa perinteisen sprintissä kolmanneksi. Maailmancupin kokonaiskilpailussa hän sijoittui kaudella 2012–2013 seitsemänneksi, normaalimatkojen cupissa ja sprintticupissa viidenneksi. Kaudella 2013–2014 Kyllönen sijoittui Asiagon perinteisen hiihtotavan sprintissä toiseksi ja voitti parisprintin yhdessä Aino-Kaisa Saarisen kanssa. Tour de Skillä 2013–2014 hän oli kolmas Val di Fiemmen 5 kilometrin perinteisen kilpailussa ja sijoittui kokonaiskilpailussa kuudenneksi. Sprintticupissa hän oli kymmenes. Tour de Skillä 2016 hän sijoittui seitsemänneksi. Helmikuussa 2016 Kyllönen oli Oslon 30 kilometrin perinteisen hiihtotavan yhteislähtökilpailussa kolmas. Maailmancupin kokonaiskilpailussa hän sijoittui kaudella 2015–2016 kymmenenneksi.


title: Anne Kyllönen (hiihtäjä)

text: Kyllönen sijoittui Tour de Skillä 2017 toiseksi Val di Fiemmen 10 kilometrin perinteisen hiihtotavan yhteislähtökilpailussa. Tourin kokonaistuloksissa hän oli seitsemäs.


title: Anne Kyllönen (hiihtäjä)

text: Vuoden 2018 Tour de Skin hän lopetti kesken vuodenvaihteessa 2017–2018. Kyllöseltä leikattiin selästä välilevyn pullistuma 19. syyskuuta 2018, mutta hän hiihtää jo maailmancupissa 2018–2019.


title: Anne Kyllönen (hiihtäjä)

text: Kyllönen on voittanut Suomen mestaruuden perinteisen tyylin sprintissä vuosina 2010, 2012 ja 2015, vapaan hiihtotavan sprintissä 2014, 2016 ja 2017, 5 kilometrin perinteisen tyylin kilpailussa vuonna 2013, 10 kilometrin perinteisen kilpailussa 2014 ja 30 kilometrin perinteisen tyylin kilpailussa vuosina 2012 ja 2016.


title: Freestyle (rap)

text: Freestyle rap eli ”friistailaaminen” on räppäämistä, jossa rap-riimit ilmaistaan improvisoiden eli ne keksitään samaan aikaan, kun räpätään. Freestyle yhdistetään yleensä rap battleen, jossa kaksi räppäriä ovat vastakkain ja yrittävät voittaa toisen improvisoitujen riimien avulla. Suomessa freestyle rap on tullut ihmisten tietoisuuteen lähinnä 2000 vuodesta järjestetyistä Rapin SM -kisoista. Suomalaisia tunnettuja freestyle rapin taitajia ovat muun muassa kolminkertainen suomenmestari Kajo sekä kaksinkertainen suomenmestari Altis.


title: Unihockey Tigers

text: Unihockey Tigers Langnau on sveitsiläinen salibandyn erikoisseura Langnau im Emmentalista. Miesten edustusjoukkue pelaa kaudella 2012–2013 Sveitsin korkeimmalla sarjatasolla Swiss Mobiliar Leaguessa. Joukkue perustettiin vuonna 2005 ja se sijoittui ensimmäisellä kaudellaan kahdeksanneksi.


title: Chocolate (Kylie Minoguen kappale)

text: Chocolate on dancepopkappale Kylie Minoguen albumilta "Body Language". Se julkaistiin vuonna 2004, ja sen kirjoittivat Johnny Douglas ja Karen Poole. Kappale oli albumin kolmas single, ja se nousi ykköseksi Ukrainassa ja Chilessä.


title: Chocolate (Kylie Minoguen kappale)

text: Kappale esitettiin myös TV-konsertissa "Money Can't Buy" (2003).


title: Lentolaivue 48

text: Lentolaivue 48 oli Suomen ilmavoimien kaukotoimintalentolaivue, joka perustettiin jatkosodan alkupuolella vuonna 1941. Lentorykmentti 4:ään kuulunut laivue perustettiin alun perin rykmentin kouluttavaksi osaksi. Laivue antoi Luonetjärven tukikohtaan tukeutuen jatkokoulutusta kaksimoottorisiin lentokoneisiin koulutettaville ohjaajille aina vuoden 1942 lopulle, jolloin se vastaanotti Saksasta hankittuja venäläisiä sotasaaliskoneita. Laivue aloitti sotalennot vuoden 1943 alussa Petljakov- ja DB-koneilla. Vuoden 1943 lopulla laivue sai kalustokseen uudet Bristol Blenheim -koneet. Laivue osallistui jatkosodan lisäksi myös Lapin sodan ilmasotatoimiin. Laivue lakkautettiin ilmavoimien rauhanajan vahvuuteen saattamisen yhteydessä vuonna 1944.


title: Merikarvian kirkko

text: Merikarvian kirkko on Merikarvian seurakunnan kirkko Merikarvian kunnassa. Merikarvian kirkko on yksi Suomen suurimmista kirkoista ja Pohjoismaiden suurin ympärivuotisessa käytössä oleva puukirkko. Kirkosta löytyy istumapaikkoja 2400–2500:lle hengelle. Kirkko on järjestyksessä neljäs, roomalais-katolinen kappeli mukaan lukien, kirkko samalla paikalla.


title: Merikarvian kirkko

text: Merikarvian seurakunnan historia alkaa sen erottauduttua Ulvilan seurakunnasta vuonna 1639. Katolisena aikana vuosina 1300–1400 nykyisen kirkon paikalla sijaitsi pieni Pyhän Birgitan kappeli. Nykyisessä kirkossa on tältä ajalta nähtävissä kaksi säilynyttä puuveistosta: Pyhä Birgitta ja Neitsyt Maria Jeesuslapsi sylissä. Ensimmäinen varsinainen kirkko rakennettiin samalle paikalle vuosien 1650–1670 aikana. Kansan keskuudessa kirkko sai nimekseen "Kalastajain kirkko", kirkolle pääsi veneellä lähes kirkolle asti. Maan kohoamisen ja veden laskemisen vuoksi ranta on nykyisin noin kolmen kilometrin päässä kirkolta.


title: Merikarvian kirkko

text: Merikarvian ensimmäinen kirkko purettiin sen huonokuntoisuuden ja ahtauden vuoksi. Siikainen kuului vuoteen 1771 asti Merikarvian seurakuntaan, joten Merikarvian kirkko oli myös siikaislaiten käytössä. Vuonna 1776 valmistui uusi kirkko entisen kirkon paikalle. Kirkko sai nimekseen Sofia Magdalenan kirkko. Nimi tuli Ruotsin sen aikaisen kuningattaren Sofia Magdalenan nimestä. Kirkko oli jo valmistuttuaan liian pieni. Kirkko oli hämärä pienien ja harvojen ikkunoiden vuoksi. Kirkkoa korjailtiin useaan otteeseen ja se sai vuonna 1841 ristikirkon ulkomuodon. Merikarvian väestö lisääntyi, ja kirkko kävi lopulta liian pieneksi, joten seurakunta päätti rakentaa uuden kirkon. Viimeinen jumalanpalvelus pidettiin 14. huhtikuuta 1898. Seuraavana päivänä kirkkoa alettiin purkaa uuden kirkon tieltä.


title: Merikarvian kirkko

text: Merikarvian nykyinen kirkko rakennettiin samalle paikalle, jossa useat entiset kirkot olivat sijainneet. Kirkko sijaitsee aivan kunnan keskustassa torin vieressä. Kirkon suunnitteli arkkitehti Johan Nordstrand ja rakennusmestarina toimi turkulainen Robert Wettervik. Kirkko valmistui vuonna 1899 ja se vihittiin käyttöön ensimmäisenä adventtisunnuntaina kyseisenä vuonna. Kirkko on edellisen kirkon tavoin pohjamuodoltaan ristikirkko. Rakennusmateriaalina käytettiin puuta, joka saatiin lähes kokonaan seurakunnan omista metsistä. Lisäksi talolliset lahjoittivat seurakunnalle puuta kirkkoa varten. Kirkko on 43 metriä pitkä ja 36 metriä leveä. Kirkon torni kohoaa 36 metrin korkeuteen. Kirkon korkein kohta sisällä on 13 metriä. Kirkon tornissa on tornin jokaisella neljällä seinällä kellotaulu ajan näyttämistä varten. Kellot sijaitsevat erillisessä kellotapulissa kirkon vieressä.


title: Merikarvian kirkko

text: Alttaritaulu on turkulaisen taiteilijan A.F. Ahlstedin maalaus Kristuksen ylösnousemuksesta vuodelta 1878, taulu on peräisin vanhasta Sofia Magdalenan kirkosta. Alttaritaulun edessä on valkoisilla pylväillä sekä tummanpunaisella sametilla rakennettu alttari, joka estää pääsyn alttaritaulun luokse kiertämättä sinne sakastin kautta. Kirkossa olevan veistoksen ristiinnaulittu Jeesus, tekijää ei tiedetä, mutta kyseinen veistos on peräisin myös vanhasta kirkosta. Kristallisia kattokruunuja isossa kirkossa on useita. Muut kattokruunut, paitsi kuusi, ovat peräisin edellisestä kirkosta. Kattokruunuissa on edelleen kynttilät, vaikka nykyisin valaistus hoidetaan sähköllä. Alussa kirkkoa lämmitettiin puilla, kunnes vuonna 1939 sisämaalauksen yhteydessä kirkkoon asennettiin keskuslämmitys, vuonna 1966 lämmitysmuoto muuttui öljylämmitykseksi. Kirkko on maalattu viimeksi vuonna 1999 sen täyttäessä sata vuotta. Kirkko on sisältä pelkistetty, eikä siellä ole maalauksia kuin katossa kirkon keskiosassa. Muuten sisätilat noudattavat kahta väriä: valkoista sekä peessiä ulkovärin mukaisesti.


title: Merikarvian kirkko

text: Kirkon urut sijaitsevat kirkon ympäri menevillä parvilla pääoven yläpuolella. Urut rakensi vuonna Bror Axel Thulé vuonna 1900. Uruista ovat 25-äänikertaiset. Tekniikaltaan uruissa on harvinaisia ratkaisuja, joita Thule on tehnyt vain muutamia vuosisadan vaihteessa. Lisäksi urut ovat vanhoiksi uruiksi hyvin suuret. Usein näin vanhat urut ovat soittokelvottomat, mutta Merikarvian kirkon urut ovat säilyneet muuttumattomina, lukuun ottamatta urkujen sähköistystä vuonna 1930. Kaikki alkuperäiset osat on kuitenkin säilytetty urkujen sisällä, esimerkiksi urkujen palkeiden polkimet ovat edelleen urkujen sisällä. Urut ovat Suomen vanhimmat jatkuvassa käytössä olevat Thulen rakentamat urut. Urkujen sointi on voimakas ja kantava kirkon suuruuden vaatimalla tavalla. Voimakas ääni on saatu toteutettua suuren ilmamäärän sekä pillien suurien suuaukkojen avulla. Suuruutensa ja soittimellisen laadun vuoksi urut ovat arvokkaat.


title: Merikarvian kirkko

text:
Ensimmäisen kellotapulin rakennusajasta ei ole tarkkaa tietoa. Vuoden 1707 tileissä kuitenkin mainitaan tapulin korjauksesta. Nykyinen tapuli on rakennettu vuonna 1817. Tapulissa on yksi pronssikello vuodelta 1793 sekä
kaksi 1954 hankittua rautakelloa. Tapulissa on niin sanottu ryssänikkuna, josta venäläiset sotilaat pystyivät valvomaan meriliikennettä. Torni on korkeudeltaan 28 metriä ja huipulla on tuuliviiri, jossa on vuosiluku 1718. Tuuliviiri on rakennusajalle tyypillisesti kiinteästi kiinnitetty, joten se ei pääse liikkumaan tuulen mukana. Tuuliviiri osoittaa Ruotsin suuntaan.


title: Merikarvian kirkko

text:
Kirkon vieressä sijaitsee sankarihautausmaa, johon on haudattu 216 sankarivainajaa. Sankarihautojen vieressä on Kauko Räikkeen vuonna 1956 veistämä pronssista valmistettu sankaripatsas "Sureva äiti ja tyttö". Hautausmaalla on pronssisen sankaripatsaan lisäksi graniittinen sankaripatsas 1918, punaisten hautamuistomerkki 1946, unohdettujen vainajien muistokivi 1940, sekä muille haustausmaille siunattujen hautakivi. Kirkon vieressä olevalla haustausmaalla on useita satoja vuosia vanhoja hautoja. Nykyisin hautausmaalle tulee uusia hautoja erittäin harvoin.
Seurakunnan uusi hautausmaa sekä kappeli sijaitsevat kilometrin päässä kirkolta.


title: Satellite 15... The Final Frontier

text: The Final Frontier on englantilaisen heavy metal -yhtye Iron Maidenin 16. elokuuta 2010 julkaistu single yhtyeen samannimiseltä albumilta. Se oli toinen albumilta julkaistu single "El Doradon" jälkeen.


title: Satellite 15... The Final Frontier

text: Albumilla kappaleen kanssa samaan raitaan kuuluu intro nimeltä "Satellite 15...", joka on myös toiminut introna yhtyeen keikoilla albumin julkaisun jälkeen.


title: Satellite 15... The Final Frontier

text: Kappaleen ovat säveltäneet Steve Harris ja Adrian Smith.


title: John Venn

text: John Venn (4. elokuuta 1834 Hull, Yorkshire – 4. huhtikuuta 1923 Cambridge, Cambridgeshire) oli brittiläinen loogikko ja filosofi, joka tuli tunnetuksi Venn-diagrammin kehittäjänä.


title: John Venn

text: Venn kävi koulua Highgate Schoolissa Lontoossa ja aloitti vuonna 1853 opintonsa Cambridgen yliopiston Gonville and Caius Collegessa, josta hän valmistui vuonna 1857. Venn toimi diakonina Elyssä vuonna 1858 ja myöhemmin pappina Hertfordshiressä ja Surreyssa. Hän oli Gonville and Caius Collegen fellow 1857–1923 ja presidentti 1912–1923. Venn solmi avioliiton 20. kesäkuuta 1867 Susanna Carnegie Edmonstonen kanssa.


title: John Venn

text: Vennistä tuli Royal Societyn jäsen vuonna 1883 ja Society of Antiquaries of Londonin jäsen vuonna 1892. Vanhoilla päivillään Venn keskittyi toimittamaan kirjoja Gonville and Caius Collegen ja Cambridgen yliopiston entisistä jäsenistä. Hänen poikansa John Archibald Venn (1883–1958) jatkoi isänsä työtä julkaisemalla lisää osia "Alumni Cantabrigienses" -hakuteokseen.


title: John Venn

text: Venn keksi krikettikoneen, joka teki onnistuneesti kriketin syöttöjä.


title: John Venn

text: Lisäksi John Venn julkaisi yhteistyössä poikansa John A. Vennin kanssa:


title: Jari Ketomaa

text: Jari Ketomaa (s. 18. huhtikuuta 1979 Mikkeli ) on suomalainen ralliautoilija, joka kilpailee nykyisin pääasiassa Aasian-Tyynenmeren rallisarjassa Mitsubishi Mirage R5:lla.


title: Jari Ketomaa

text: Ketomaa aloitti uransa karting-sarjoissa vuonna 1995. Vuonna 2000 hän ajoi ensimmäisen MM-osakilpailunsa, Suomen rallin, jossa hän keskeytti. Hän voitti N-luokan Suomen-mestaruuden vuosina 2006 ja 2007. Vuonna 2008 Ketomaa sijoittui kolmanneksi Production WRC -luokassa. Vuonna 2009 hän saavutti ensimmäiset pisteensä MM-sarjassa sijoittuessaan seitsemänneksi Suomen rallissa. Samana vuonna hän voitti jälleen N-luokan Suomen-mestaruuden.


title: Jari Ketomaa

text: Vuonna 2010 Ketomaa kilpaili SWRC-luokassa voittaen kolme kilpailua. Hän taisteli sarjan mestaruudesta päätöskilpailuun saakka mutta keskeytti ulosajoon jääden lopulta neljänneksi sarjapisteissä. Hän saavutti MM-sarjassa kuusi pistettä ajamalla kahdeksanneksi Uuden-Seelannin rallissa ja yhdeksänneksi Japanin kilpailussa. Ketomaa otti ensimmäisen erikoiskoevoittonsa Suomen rallissa vuonna 2011.


title: Adventure (Televisionin albumi)

text: Adventure on yhdysvaltalaisen Television-yhtyeen toinen, vuonna 1978 julkaistu studioalbumi. Levyn on kustantanut Elektra Records ja sen ovat tuottaneet John Jansen ja Tom Verlaine (levyetiketissä nimet ovat päinvastaisessa järjestyksessä). Kappaleet on äänitetty newyorkilaisissa studioissa Soundmixers ja Record Plant. Äänittäjinä ovat olleet Jansen, Craig Bishop, Gray Russell ja Jay Borden. "Valtuuttamattomana valvojana" (Unauthorized Supervision) on toiminut yhtyeen basisti Fred Smith. Masteroinnin on tehnyt Joe Brescio.


title: Adventure (Televisionin albumi)

text: Taiteellisena johtajana (AD) on ollut Paul Jansen ja suunnittelijana Johnny Lee. Valokuvat on ottanut Gerrit Van Der Meer.Richard Lloyd on osallistunut kappaleen "Days" säveltämiseen, mutta muuten kappaleet ovat Tom Verlainen tekemiä. Julkaisuyhtiö on Double Exposure Music ASCAP. Laulujen sanoitukset ovat levyn mukana.


title: Adventure (Televisionin albumi)

text: Richard Lloyd soittaa kitarasoolot kappaleilla "Days" ja "Ain't That Nothin'" ja Tom Verlaine muilla. Verlaine soittaa myös "switchblade"-kitaroita kappaleella "The Fire".


title: Happy Holidays to You

text: Happy Holidays to You on yhdysvaltalaisen The Whispers -soulyhtyeen joulualbumi vuodelta 1979. Levyn on kustantanut Sound of Los Angeles Records eli lyhyemmin SOLAR. Musiikkikasetteja on valmistanut ja jaellut newyorkilainen RCA Records. Osallisena on ollut Dick Griffey Productions ja Griffey on myös toiminut vastaavana tuottajana. Varsinaisesta tuotannosta on huolehtinut yhtye itse.


title: Happy Holidays to You

text: Laulusovitukset on tehnyt Nicholas Caldwell ja puhallin- ja jousisovitukset John Parrish paitsi nimikappaleen osalta Gene Page. Rytmisovitusten tekijät ovat The Whispersin rytmiryhmä (A1, A3, B1, B3-4), Tony Luffano (A2, B2) sekä John Parrish (A4).


title: Eteläntuhkavarpunen

text: Eteläntuhkavarpunen ("Passer diffusus") on varpusten heimoon kuuluva eteläafrikkalainen varpuslintu. Sen esiintymisalue ulottuu Angolasta, Sambiasta ja Tansanian kaakkoisosista Etelä-Afrikkaan. Lajista tunnetaan neljä alalajia. Andrew Smith kuvaili lajin holotyypin Etelä-Afrikan Kapmaasta Kurumanin läheltä Oranjejoesta pohjoiseen vuonna 1836.


title: Romanian asevoimat

text: Romanian asevoimat () muodostuvat maavoimista, ilmavoimista, ja merivoimista. Nykyinen ylipäällikkö on amiraali Gheorghe Marin, ja sodan aikana presidentti toimii ylipäällikkönä. Puolustusministeri on Gabriel Oprea.


title: Palmuvarpunen

text: Palmuvarpunen ("Passer flaveolus") on varpusten heimoon kuuluva kaakkoisaasialainen varpuslintu. Sen esiintymisalue ulottuu Myanmarista Thaimaahan, Laosiin, Kambodžaan, Vietnamiin ja Malakan niemimaalle. Edward Blyth kuvaili lajin holotyypin Burman Arakanista vuonna 1844.


title: Kanelivarpunen

text: Kanelivarpunen ("Passer cinnamomeus") on varpusten heimoon kuuluva aasialainen varpuslintu. Sen esiintymisalue ulottuu Afganistanin koillisosasta Himalajan vuoristoa pitkin Kiinaan (alalaji "cinnamomeus"), Koillis-Intian Assamista eteläiseen Kiinaan, Myanmariin, Pohjois-Laosiin ja Luoteis-Vietnamiin (alalaji "intensior"), sekä Kiinan pohjois- ja itäosista Korean niemimaalle, Sahalinille, Kuriileille, Japaniin ja Taiwaniin (nimialalaji "rutilans"). Coenraad Jacob Temminck kuvaili lajin holotyypin Japanista vuonna 1835.


title: Leo Castelli

text: Leo Castelli (alk. Leo Krausz; 4. syyskuuta 1907 Trieste, Italia – 21. elokuuta 1999) oli yhdysvaltalainen galleristi.


title: Leo Castelli

text: Castellin perhe oli juutalainen unkarilais-italialainen pankkiiriperhe. Perheen hajotessa 1930-luvulla Castelli asettui Bukarestiin, siirtyi sieltä Pariisiin ja 1940 New Yorkiin. Hän aloitti taiteenkeräilyn asuessaan Pariisissa.


title: Leo Castelli

text: Castelli toisaalta eli taiteelle ja sijoitti tulonsa taiteeseen, toisaalta hän juonitteli taustalla, esimerkiksi Venetsian biennaalin pääpalkinnon 1964 hän oli päättänyt antaa Robert Rauschenbergille ja käytti tavoitteeseen päästäkseen lahjontaa ja painostusta.


title: Finnairin Laulajat

text: Finnairin Laulajat on suomalainen kuoro, joka aloitti nimellä Aeron Laulajat vuonna 1949. Vuonna 1974 kuoron nimi muuttui nykyiseksi. Kuorolaiset ovat Finnairin henkilökuntaa eri ammattiryhmistä. Kuoron johtaja on vuodesta 2005 lähtien ollut Jukka Jokitalo.  Facebook Finnair Singers


title: Matterhorn Gotthard Bahn

text: Matterhorn Gotthard Bahn (virallisesti Matterhorn Gotthard Verkehrs AG (MGB), Matterhorn Gotthard Infrastruktur AG (MGI) ja Aktiengesellschaft Matterhorn Gotthard Bahn (MGM) ) on sveitsiläinen rautatiekonserni, joka toimii eteläisissä Wallisin, Urin ja Graubündenin kantoneissa. MGI omistaa rataverkon ja asemat. MGB on liikennettä hoitava yhtiö. MGM on hallinnollinen yhtiö.


title: Matterhorn Gotthard Bahn

text: Vuonna 2009 MGB:n liikevaihto oli 92 milj. CHF. Henkilöstön määrä oli 525. MGB:n junilla tehtiin vuonna 2009 6,3 miljoonaa matkaa. MGI:n rataverkon pituus on 144 km.


title: Matterhorn Gotthard Bahn

text: Nykyinen Matterhorn Gotthard Bahn aloitti toimintansa 1.1.2003, kun BVZ:n (Brig-Visp-Zermatt Bahn) ja FO:n (Furka-Oberalp Bahn) toiminnat yhdistettiin.


title: Matterhorn Gotthard Bahn

text: BVZ:n toiminta oli alkanut 13.12.1961, kun Visp-Zermatt Bahnin (VZ) toiminta siirtyi BVZ:n nimiin. VZ:n toiminta oli alkanut neljässä vaiheessa:


title: Matterhorn Gotthard Bahn

text:
FO oli muodostunut kahdesta osasta:
BFD:n toiminta oli alkanut kahdessa vaiheessa v. 1915, kun Brig-Oberwald-rata avattiin liikenteelle 1.6.1915 ja Oberwald-Gletsch-rata kuukautta myöhemmin. FO:n aikana rataverkko laajeni 4.7.1926, kun Gletsch-Disentis/Mustér-rata avattiin ja 26.6.1982, kun Furkan pohjatunneli välilla Realp-Oberwald otettiin käyttöön.


title: Matterhorn Gotthard Bahn

text: MGI:n radoilla on 44 asemaa tai seisaketta. Rataverkko on yksiraiteinen, sähköistetty ja kapearaiteinen (1000 mm). Verkon korkein kohta on Oberalp-solassa (2 033 m) ja matalin kohta Vispissä (625 m). Radan suurin jyrkkyys on 181 ‰, mistä syystä jyrkimmissä kohdissa on käytössä hammasratatekniikka.


title: Matterhorn Gotthard Bahn

text: Teknisesti MGI:n rata liittyy vain RhB:n (Rhätische Bahn) rataan Disentiksessä. Vaihtomahdollisuus muiden yhtiöiden junaverkkoon on myös Zermattissa, Vispissa, Brigissä ja Göschenenissä. Sedrunissa on 2,2 km pituinen AlpTransit Gotthard AG:n omistama pistoraide Gotthardin pohjatunnelin työmaalle. Sähköteknisesti MGI:n rata on toteutettu vaihtovirralla (11 kV, 16,7 Hz).


title: Matterhorn Gotthard Bahn

text: Rataverkko koostuu kahdesta osuudesta:


title: Matterhorn Gotthard Bahn

text: Liikenne palvelee erityisesti matkailua. Yhtiöllä on 381 vaunua. MGB:n liikennömät reitit ovat:


title: Matterhorn Gotthard Bahn

text: Glacier Express on RhB:n ja MGB:n yhteistyössä toteuttama junareitti. "Jäätikkölinja" kulkee Zermattista Vispin, Brigin, Andermattin ja Churin kautta Davosiin ja St. Moritziin 1-4 kertaa päivässä.


title: Matterhorn Gotthard Bahn

text: MGB:llä on jonkin verran tavaraliikennettä (0,1 milj. tn. vuodessa). Linja-autoliikennettä MGB harjoittaa kahdeksalla reitillä Fieschistä, St. Niklauksesta ja Vispistä.


Jääkiekon 1. divisioonan maailmanmestaruuskilpailut 2011 pelattiin Unkarissa (Lohko A) ja Ukrainassa (Lohko B) 17. huhtikuuta – 23. huhtikuuta. Pääsarjaan nousivat Kazakstan ja Italia, joka voitti ratkaisevassa ottelussa jatkoajalla Unkarin. Kisat olivat viimeiset, joissa sekä A- että B-lohkon voittaja nousi pääsarjaan. Seuraavissa kisoissa A-lohkossa otelleet joukkueet kamppailivat pääsarjaan noususta ja B-lohkossa otelleet 1. divisioonan A-lohkoon noususta.


title: Hotter Than Hell (kappale)

text: ”Hotter Than Hell” on KISS-yhtyeen kappale vuodelta 1974. Se julkaistiin albumilla "Hotter Than Hell" sekä ”Let Me Go, Rock ’n’ Roll” -singlen b-puolella. Kappaleen ovat säveltäneet yhtyeen basisti-laulaja Gene Simmons, sekä laulaja-kitaristi Paul Stanley, joka laulaa kappaleen. Kappaleesta on tullut myöhemmin merkittävä osa KISSin live-esiintymisiä.


title: Hotter Than Hell (kappale)

text: Kappaleen sanat kertovat ”helvettiäkin kuumemmasta” naisesta, joka myöhemmin paljastuu naimisissa olevaksi.


title: Tonle Sap

text: Tonle Sap on järvi Kambodžan keskiosassa. Sen koko ja muoto vaihtelevat voimakkaasti vuodenaikojen mukaan. Kuivallakaudella järvestä laskee Tonle Sab -joki, joka yhtyy Phnom Penhissä Mekongiin ja laskee Mekongin suiston läpi Etelä-Kiinan mereen. Joessa on hyvin pieni korkeusero varsinkin sen alajuoksulla, ja sadekaudella siihen tulee niin paljon vettä, että virtaussuunta kääntyy päinvastaiseksi, ja Tônlé Sab tuo sivujokiensa vedet Tonle Sap -järveen.


title: Tonle Sap

text: Kuivalla kaudella järven pinta-ala on 2 590 neliökilometriä ja syvyys noin puolitoista metriä. Tulvakaudella se peittää laajimmillaan 24 600 neliökilometriä ja on 10–15 metriä syvä.


title: Tonle Sap

text: Mekongia pitkin tulevat ravinteet ovat elintärkeitä järven kalakannalle, joka puolestaan on tärkeä proteiininlähde Kambodžan väestölle. Kun kiinalaiset ovat padonneet Mekongin yläjuoksun sähköntuotantoa varten, ravinteiden määrä on vähentynyt ja järvi köyhtynyt.


title: Tonle Sap

text: Järvenrantojen asutus on joutunut mukautumaan vedenpinnan suuriin korkeusvaihteluihin. Monet asuvat kelluvissa taloissa, joita voidaan hinata uuteen paikkaan rantaviivan liikkuessa. Joillakin on kiinteät talot kymmenmetristen paalujen päällä. Joillakin on keveitä ruokokattoisia taloja, jotka puretaan ja siirretään paikasta toiseen.


title: Viuhkapyrstötyranni

text: Viuhkapyrstötyranni ("Alectrurus tricolor") on Etelä-Amerikassa tavattava tyranneihin kuuluva varpuslintu. IUCN luokittelee lajin vaarantuneeksi


title: Viuhkapyrstötyranni

text: Kooltaan viuhkapyrstötyranni on noin 12 cm. Pesimäaikaan koiraan pituus pyrstö mukaan luettuna voi olla 18 cm. Koirasviuhkapyrstötyrannin selvin tuntomerkki on sen pitkä, musta ja viuhkanmallinen pyrstö, jota se pitää kohotettuna. Päälaeltaan, selästään ja siivistään koiras on musta ja siivissä on valkoisia juovia. Naama, rinta ja vatsa ovat valkoiset ja rinnan sivuilla on mustat laikut. Viuhkapyrstötyranninaaraan pyrstö on lyhyt. Kuvioinneiltaan naaras muistuttaa koirasta, mutta on mustan sijaan ruskea.


title: Viuhkapyrstötyranni

text: Viuhkapyrstötyrannin esiintymisalue on varsin laikuittainen ja sitä tavataan Bolivian pohjois- ja itäosista, Paraguayn itäosista ja Pohjois-Argentiinasta sekä Brasilian eteläosista. Lajin elinympäristöä ovat korkeat heinikot. Viuhkapyrstötyrannin elinympäristöt sijaitsevat yleensä alle 1 100 metrin korkeudella merenpinnasta. Paikoitellen laji on muuttolintu.


title: Viuhkapyrstötyranni

text: Viuhkapyrstötyranni on harvinaistunut sopivien elinympäristöjen vähenemisen vuoksi. Elinympäristöjä uhkaavat erityisesti karjan laiduntaminen, maastopalot sekä kaivostoiminta. Lajin kannan kooksi arvioidaan 10 000 yksilöä.


title: Viuhkapyrstötyranni

text: Viuhkapyrstötyrannit syövät hyönteisiä, joita ne pyydystävät ilmasta, mutta naaraiden on havaittu ruokkivan poikasiaan myös hedelmillä. Lajin pesimäkausi ajoittuu sadekauden alkuun syys-lokakuulle. Viuhkapyrstötyrannin pesä on kuppimainen ja naaras rakentaa sen kuivista heinistä ruohoturppaiden juurelle. Naaras munii kolme valkoista munaa ja hautoo munat ja ruokkii kuoriutuneet poikaset yksin.


title: Krâvanhvuoret

text: Krâvanhvuoret (, ) on vuoristo Kambodžan lounaisosassa. Se kulkee pääosin luoteesta kaakkoon, ja ulottuu yleisesti 1 500 metrin korkeuteen. Korkein huippu on 1 771 metrin korkuinen Phnom Aural vuoriston itäosassa. Dâmrei-vuoret on Krâvanh-vuorijonon uloke.


title: Krâvanhvuoret

text:
Krâvanhvuoret, englanniksi "Cardamon Mountains" ovat saaneet nimensä siellä kasvatetun kardemumman mukaan. 1970-luvun puoliväliin asti vuorilla eli ihmisiä vain harvassa. Useimmat asukkaat olivat pippuria tai kardemummaa viljeleviä dravidoita. Vuoristoseudut olivat pitkään myös Punaisten khmerien sotilaiden tukikohta.
Vuoriston sademetsäalue on alueensa runsaslajisimpia, mutta myös huonoimmin tunnettuja metsäalueita. Vuorten rinteillä 700 metrin yläpuolella metsä kasvaa tyypillisesti 30 metriä korkeaksi. Pyökkikasvit on yleisin puulajien heimo, mutta myös laakerikasveja ja myrttikasveja on paljon. Orkideoita ja muita päällyskasveja on runsaasti etenkin alueilla, joilla sumut ovat yleisiä.


title: Krâvanhvuoret

text: Alueella elää yli sata nisäkäslajia. Sieltä ei tunneta kotoperäisiä lajeja, mutta monet uhanalaiset lajit kuten tiikeri, aasiannorsu ja puuleopardi ovat löytäneet sieltä turvapaikan. Lintulajeja on ainakin 450, joiden joukosta tunnetaan jo kaksi kotoperäistä lajia.


title: Anna Rossinelli

text: Anna Rossinelli (s. 20. huhtikuuta 1987 Basel) on sveitsiläinen laulaja ja lauluntekijä. Hän edusti Sveitsiä vuoden 2011 Eurovision laulukilpailussa kappaleella ”In Love for a While”. Rossinelli pääsi semifinaalista jatkoon, mutta sijoittui finaalissa 25:nneksi eli viimeiseksi.


title: Pohjois-Pyeongan

text: Pohjois-Pyeonganin maakunta (, hanja 平安北道, McCune‑Reischauer "P'yŏng'anbuk-to") on yksi Pohjois-Korean maakunnista. Se sijaitsee maan luoteisosassa Kiinan rajalla Keltaisenmeren rannikolla. Maakunnan Kiinan vastaisen rajan muodostaa Jalujoki. Pohjois-Pyeonganissa on vuoden 2008 väestönlaskennan mukaan 2 728 662 asukasta ja sen pinta-ala on 12 191 neliökilometriä. Maakunnan pääkaupunki on Sinuiju.


title: Pohjois-Pyeongan

text: Pohjois-Pyeonganin maakunta jakautuu kolmeen kaupunkiin ("si") ja 22 piirikuntaan ("gun").


title: Porvoon vaakuna

text: Porvoon vaakuna on Porvoon kaupungin tunnus. Vaakunan aihe perustuu kaupungin keskiaikaiseen sinettiin, jonka aihe on tulkittu tulusraudaksi tai C-kirjaimeksi ( = ).


title: Porvoon vaakuna

text: Vaakunan selitys kuuluu ”sinisessä kentässä hopeinen, tulusraudanmuotoinen C-kirjain.” Vaakunan on piirtänyt uudelleen Gustaf von Numers, ja Porvoon kaupunginvaltuusto hyväksyi sen kokouksessaan 23. maaliskuuta 1960. Sisäasiainministeriö vahvisti vaakunan käyttöön 1. kesäkuuta samana vuonna.


title: Funcinpec

text: FUNCINPEC on Kambodžan kuningasmielinen puolue. Sen nimi on lyhenne rasnkankielisistä sanoista "Front Uni National pour un Cambodge Indépendant, Neutre, Pacifique, et Coopératif", eli Kansallinen yhteisrintama itsenäisen, sitoutumattoman, rauhanomaisen ja yhteistyökykyisen Kambodžan puolesta. Vuoden 2008 alahuoneen vaaleissa se sai 5 prosenttia äänistä ja kaksi paikkaa, vuoden 2006 vaaleissa 10 paikkaa senaattiin 21 prosentilla äänistä. Puoluejohtaja on Kev Put Reaksmei.


title: Funcinpec

text: Puolueen perusti Norodom Sihanouk vuonna 1981 ollessaan maanpaossa Pariisissa. Vuonna 1993 se sai enemmistön alahuoneeseen, ja Funcinpecin Norodom Ranariddhistä tuli pääministeri. Vuonna 2006 Ranariddh erotettiin puoluejohdosta,ja tuomittiin taloudellisista väärinkäytöksistä.


title: Pyeongan

text: Pyeongan (, hanja 平安道, McCune–Reischauer "P'yŏng’an-do") oli Joseon-dynastian aikaan yksi Korean kahdeksasta historiallisesta provinssista. Se sijaitsi Korean niemimaan luoteisosassa. Provinssin pääkaupunkina toimi Pjongjang.


title: Pyeongan

text: Joseon-kaudella provinsseilla oli keskushallinnon nimittämät kuvernöörit. Niiden hallinto oli järjestetty kuuteen haaraan keskushallinnon tavoin ja ne jaettiin piirikuntiin.


title: Pyeongan

text: Nykyään Pyeonganin alue kuuluu Korean demokraattiseen kansantasavaltaan ja on jaettu Etelä-Pyeonganin ja Pohjois-Pyeonganin maakuntiin.


title: Magian Mestari

text: Magian Mestari (eng. The Magician) on ranskalainen animoitu televisiosarja, joka esitettiin Ranskassa vuonna 1997. Sarjaa levitettiin ja näytettiin Yhdysvalloissa vuonna 1999. Sarjasta on tehty 39 jaksoa, joista 24 on esitetty Yhdysvalloissa. Sarja sijoittuu tulevaisuuden maailmaan ja sen kehittyneeseen kaupunkiin, Electro City, jota riivaa rikossyndikaatit. Sarjan päähenkilönä toimii Ässä Cooper ("Ace Cooper"), "Magian Mestari".


title: Magian Mestari

text: Suomessa sarjaa on esitetty 2000-luvun alussa suomenkielisellä tekstityksellä MTV3-kanavalla.


title: Indusinvarpunen

text: Indusinvarpunen ("Passer pyrrhonotus") on varpusten heimoon kuuluva eteläaasialainen varpuslintu. Sen esiintymisalue käsittää Induksen laakson ja läheiset joen valuma-alueet Pakistanissa ja Pohjois-Intiassa. Edward Blyth kuvaili lajin holotyypin Pakistanin Sindhin Bahawalpurista vuonna 1844.


title: Keidasvarpunen

text: Keidasvarpunen ("Passer ammodendri") on varpusten heimoon kuuluva keskiaasialainen varpuslintu. Sen esiintymisalue ulottuu Kazakstanin etelä- ja kaakkoisosista itään Kiinan länsi- ja pohjoisosiin sekä Mongoliaan. Se pesii mahdollisesti myös Koillis-Iranissa. Lajista tunnetaan kolme alalajia. John Gould kuvaili lajin holotyypin Kazakstanin Qızılordan yläpuolisesta Djulekista vuonna 1872.


title: 16 Candles

text: 16 Candles on brooklyniläisen The Crests -laulukvartetin menestynein single vuodelta 1959. Sen on julkaissut Coed Records sarjanumerolla 506. Nimikappaleen tekijä on Luther Dixon ja levyetiketin mukaan osallisena on ollut myös Allyson R. Khent. Dixon tuli myöhemmin tunnetuksi The Shirellesin menestyskappaleiden tekijänä ja tuottajana.


title: 16 Candles

text: The Crests -yhtyeen johtohahmo oli Johnny Mastro (syntyään Mastrangelo ja myöhemmin Maestro). Hän jatkoi myöhemmin uraansa yhtyeessä Brooklyn Bridge.


title: 16 Candles

text: "16 Candles" on doo-wopin (tosin nimitys ei ollut vielä käytössä 1950-luvulla) kestävimpiä klassikoita, sydämellinen ja kauniisti orkestroitu rakkauslaulu 16-vuotiaalle syntymäpäiviään viettävälle neitoselle. Aluksi laulu oli tarkoitus laittaa singlen B-puolelle ja sen nimikin oli "21 Candles". Myöhemmin yhtye teki singlelle jatko-osat nimillä "A Year Ago Tonight" ja "You Blew Out The Candles".


title: 16 Candles

text: Single nousi Yhdysvalloissa Billboardin Hot 100 -listan kärkikymmenikköön tammikuussa 1959 ja oli parhaimmillaan toisella sijalla. R&B-listalla paras sijoitus oli neljäs tila. Koko 1950-luvun Top 250 -tilastossa single oli 221. Kaikkiaan yhtye sai viisi singleä Top 40 -listalle.  "16 Candles" jäi yhtyeen ainoaksi Top 10 -hitiksi.


title: 16 Candles

text: Vuonna 1963 soulyhtye The Passions levytti kappaleesta oman versionsa (Diamond Records #146) kuten myös 1971 The Jackson 5 neljännelle studioalbumilleen "Maybe Tomorrow".


title: 16 Candles

text: The Crestsin alkuperäinen levytys on mukana vuoden 1973 elokuvassa "Svengijengi ’62". Vuonna 1984 valmistui puolestaan John Hughesin ohjaama teinielokuva "Synttärit" ("Sixteen Candles"), joka sai nimensä tästä kappaleesta. Nimikappaleen esitti The Stray Cats.


title: SV Wiler-Ersigen

text: SV Wiler-Ersigen on sveitsiläinen salibandyn erikoisseura Ersigenistä. Miesten edustusjoukkue pelaa kaudella 2012–2013 Sveitsin korkeimmalla sarjatasolla Swiss Mobiliar Leaguessa. Joukkue perustettiin vuonna 1984 ja se on voittanut toiseksi eniten Sveitsin mestaruuksia.Joukkuetta valmentaa kaudella 2011-2012 suomalainen Heikki "Luti" Luukkonen. Suomen maajoukkueen Esa Jussila on yksi joukkueen runkopelaajista.


title: Somalianvarpunen

text: Somalianvarpunen ("Passer castanopterus") on varpusten heimoon kuuluva itäafrikkalainen varpuslintu. Sen esiintymisalue käsittää Somalian, Djiboutin, Etiopian itä- ja eteläosat, sekä Kenian pohjoisosan. Lajista tunnetaan kaksi alalajia. Edward Blyth kuvaili lajin holotyypin Somaliasta vuonna 1855.


title: Tasavaltalainen

text: Tasavaltalainen ("Philetairus socius") on kutojien heimoon kuuluva lounaisafrikkalainen varpuslintu. Sen esiintymisalue ulottuu Pohjois-Namibiasta Lounais-Botswanaan ja Etelä-Afrikan luoteisosaan. John Latham kuvaili lajin holotyypin Etelä-Namibian Namaqualandin Warmbadista vuonna 1790.


title: Kaôh Kông (maakunta)

text: Kaôh Kông tai Koh Kong () on yksi Kambodžan 24 maakunnasta. Se sijaitsee maan lounaisosassa Siaminlahden rannalla ja kuuluu maan harvimmin asuttuihin alueisiin. Varsinkin maakunnan itäiset osat ovat syrjäistä ja vaikeakulkuista sisämaata, johon kuuluu osa Krâvanhvuorista sekä läntinen osa Kiriromin kansallispuistosta maan kaakkoisosassa. Maakunnan pinta-ala on 11 160 neliökilometriä, ja sen väkiluku oli vuoden 2008 väestönlaskennan mukaan 139 722. Sen pääkaupunki on noin 23 000 asukkaan Kaôh Kông. Koh Kongin maakunta jakaantuu seitsemään piirikuntaan.


title: Kaôh Kông (maakunta)

text: Maakunnassa sijaitsevat piirikunnat geokoodeineen:


title: Kambodžan kansanpuolue

text: Kambodžan kansanpuolue (; KPK) on Kambodžan suurin puolue. Vuoden 2008 alahuoneen vaaleissa se sai 58 prosenttia äänistä ja 90 paikkaa, vuoden 2006 vaaleissa 45 paikkaa senaattiin 69 prosentilla äänistä. Puoluejohtaja on Chea Sim.


title: Kambodžan kansanpuolue

text: Vuonna 1993 puolue sai yhteishallituksen Funcinpecin kanssa, ja KPK:n Hun Senistä tuli varapääministeri, vuoden 1998 vaalit päättyivät KPK:n voittoon ja Hun Sen nousi pääministeriksi. Vuoden 2008 vaalivoittoa on arvosteltu ulkomailla arveluttavaksi.


title: Harmaahilkkakutoja

text: Harmaahilkkakutoja ("Pseudonigrita arnaudi") on kutojien heimoon kuuluva itäafrikkalainen varpuslintu. Sen esiintymisalue ulottuu Sudanin länsi- ja eteläosista Etelä-Etiopiaan, Itä-Ugandaan, sekä Kenian länsi- ja keskiosista Tansaniaan. Lajista tunnetaan kaksi alalajia. Charles Lucien Bonaparte kuvaili lajin holotyypin Sudanista, Valkoiselta-Niililtä vuonna 1851.


title: Mireille Enos

text: Mireille Enos (s. 22. syyskuuta 1975 Kansas City, Missouri) on yhdysvaltalainen näyttelijä. Hänen tunnetuimpia roolejaan ovat Sarah Linden rikossarjassa "Jälkiä jättämättä" ja Kathy ja JoDean Marquart draamasarjassa "Big Love".


title: Mireille Enos

text: Mireille Enos syntyi Kansas Cityssä ja kasvoi neljän sisaruksen kanssa mormoniperheessä Houstonissa, Texasissa. Hänen isänsä Jon Goree Enos on skotlantilaista sukujuurta oleva yhdysvaltalainen ja äiti Monique ranskalainen. Enos kävi taidelukiota ja opiskeli sen jälkeen näyttelemistä Brigham Youngin yliopistossa.


title: Mireille Enos

text: Mireille Enos sai ensimmäisen elokuvaroolinsa vuonna 1994 televisioelokuvasta "Without Consent".


title: Mireille Enos

text: Enos on esiintynyt Broadwayn ja Off Broadwayn näytelmissä. Hän oli ehdolla Tony-palkinnon saajaksi roolistaan näytelmässä "Kuka pelkää Virginia Woolfia?" vuonna 2005.


title: Mireille Enos

text: Mireille Enos on ollut naimisissa näyttelijä Alan Ruckin kanssa tammikuusta 2008 lähtien. Pariskunnalla on kaksi lasta, tytär Vesper Vivianne Ruck (s. 23. syyskuuta 2010) ja poika Larkin Zouey Ruck (s. 23. heinäkuuta 2014).


title: Mireille Enos

text: Enosin sisarukset Veronique ja Jongiorgi Enos ovat myös näyttelijöitä. Uskonnoltaan Enos on mormoni.


title: Kotivävy

text: Kotivävy on vaimonsa kotitilalla asuvaa miestä tarkoittava sukulaisuussuhteen nimitys, vävyn eli tyttären miehen erikoistapaus. Kotivävy asettuu tavallisesti asumaan ja hoitamaan vaimonsa kotitaloa tai -tilaa. Näin käsite liittyy etenkin maatalousyhteiskuntaan suurperheineen tyypillisemmin kuin kaupunkimaisen elämäntavan ydinperheisiin. Kotivävyn saaminen taloon oli tärkeää, jos talon omista pojista ei ollut saatavissa uutta isäntää.


title: Kotivävy

text: Nykyään kotivävyn käsitettä käytetään esimerkiksi sukututkimuksessa. Kotivävyä tarkoittava suomenruotsin sana on "hemmåg". Sukukirjassa kotivävyn asema todetaan esim. seuraavasti: "asuivat ...ssa [talon nimi], minne Pekka oli tullut ...lle [vaimon suku] kotivävyksi".


title: Kotivävy

text: Kirkonkirjoihiin kotivävy, kuten taloon tuleva miniäkin, voitiin ainakin Pohjanmaalla kirjata talon nimellä vielä 1900-luvun alkupuolella.


title: Kotivävy

text:
Kotivävyn sosiaalinen asema voi olla mutkikas, koska hänen on elettävä samanaikaisesti oman puolisonsa että appivanhempien läheisessä vaikutuspiirissä ja kohdattava ristiriitoja eri rooliensa välillä. Novellissaan eli lastussaan "Lahjoitus" Juhani Aho pohtii ulkopuolisen silmin kotivävyn merkitystä talon tyttären näkökulmasta: tyttären muotokuvaa luonnosteleva taiteilija olettaa, että talon tyttärestä tilataan kuva lahjaksi tulevalle aviomiehelle, mutta nimenomaan korostamaan tyttären halua juurtua kotitilalle.
Tähän asetelmaan rakastetun jääminen kotivävyksi muodostaa novellin kertojaminän mielestä onnellisen ratkaisun.


title: Antsla

text: Antsla on runsaan tuhannen asukkaan epäitsenäinen kaupunki (linn, asustusüksus) ja entinen kaupunki Antslan kunnassa Võrumaan maakunnassa Virossa. Sen pinta-ala on 2,86 km² ja asukastiheys 473 asukasta neliökilometrillä (1.1.2015).


title: Antsla

text: Antsla sijaitsee Võrusta 35 kilometriä länteen, ja se on Antslan kunnan keskus.


title: Antsla

text: Antsla on mainittu ensimmäisen kerran 1300-luvulla, jolloin siitä käytettiin nimitystä Anzen. Nykyistä nimeä Antsla käytettiin ensimmäisen kerran virallisesti Viron itsenäisyyden alkuaikoina.


title: Antsla

text: Kaupunkioikeudet Antsla sai vuonna 1938. Toisen maailmansodan aikana suuri osa kaupungista tuhoutui. 1960-luvulla kaupungin kehitys alkoi hidastua. Antslan kaupunki yhdistyi vuonna 1999 Antslan kuntaan ja siitä tuli kunnan sisäinen epäitsenäinen kaupunki.


title: Antsla

text: Vuonna 2011 Antslan epäitsenäisessä kaupungissa oli 1 402 asukasta, joista 1 380 (98,4 %) oli virolaisia, 9 (0,6 %) venäläisiä ja 12 (0,9 %) muita kansallisuuksia.


title: Misunderstood

text: Misunderstood on yhdysvaltalaisen hard rock-yhtye Bon Jovin singlejulkaisu vuodelta 2002. Kappale julkaistiin alun perin yhtyeen albumilla "Bounce", ja sen ovat kirjoittaneet Jon Bon Jovi, Richie Sambora, Andreas Carlsson ja Desmond Child. Single ei saavuttanut mainittavaa menestystä, ja sen korkein listasijoitus oli 19. sija Kanadan singlelistalla.


title: Aleksandr Homutetski

text: Aleksandr Vasiljevitš Homutetski (, s. 4. toukokuuta 1960 Volgograd, Venäjän SFNT, Neuvostoliitto) on venäläinen jalkapalloilija ja jalkapallovalmentaja. Hän edusti 1970-luvun lopulta 1990-luvun alkuun ulottuneella pelaajaurallaan muun muassa Rotor Volgogradia ja Lokomotiv Moskovaa.


title: Aleksandr Homutetski

text: Puolustajana pelannut volgogradilaislähtöinen Homutetski oli Rotor Volgogradin kasvatti. Hän edusti seuraa kolmeen eri otteeseen urallaan, aluksi Neuvostoliiton 2. divisioonassa kausilla 1976–1978 ja 1980, sitten 1. divisioonassa kausilla 1986–1988 ja lopulta mestaruussarjassa kausilla 1989–1990.


title: Aleksandr Homutetski

text: Homutetski kuului mestaruussarjajoukkueen kokoonpanoon myös kausilla 1979–1980 Spartak Moskovassa ja kaudella 1985 SKA Rostov-na-Donussa. Spartak voitti kaudella 1979 Neuvostoliiton-mestaruuden, mutta Homutetskin oli tyytyminen otteluihin kakkosjoukkueessa. Kesken seuraavan kauden hän palasi Volgogradiin. Kaudet 1981–1984 hän edusti tuolloin 1. divisioonassa pelannutta Lokomotiv Moskovaa, jonka kapteenina hän toimi Vladimir Muhanovin ohella kaudella 1982. Hän sai urheilumestarin () arvon vuonna 1984.


title: Aleksandr Homutetski

text: Kaudet 1991–1993 Homutetski pelasi Suomessa 1. divisioonan Joutsenon Kullervossa, joka tavoitteli tuohon aikaan vahvasti nousua Veikkausliigaan. Hän pelasi kaikissa otteluissa kaudella 1992, jolloin joukkue johti sarjaa pitkään, mutta menetti lopulta liigakarsintapaikkaan oikeuttaneen toisenkin sijan uusintaottelussa.


title: Aleksandr Homutetski

text: Pelaajauransa jälkeen Homutetski on toiminut valmentajana Venäjän 1. divisioonassa ja 2. divisioonassa. Hän johti Svetotehnika Saranskin 2. divisioonan Volgan lohkon mestariksi kaudella 2002.


title: Bhāskara II

text: Bhāskara II (, ; 1114–1185), tunnetaan myös nimillä Bhaskara Achārya tai pelkästään Bhaskara, oli intialainen matemaatikko ja tähtitieteilijä. Bhāskara II toimi myös Ujjainin observatorion johtajana. Ujjainin observatorio oli antiikin Intiassa johtava matematiikan tutkimuksen keskus. Observatorion johtajina oli toiminut aikaisemmin kuuluisat matemaatikot Brahmagupta ja Varahamihira. Bhāskara II jatkoi Brahmaguptan (598–670) alkuun panemaa Pellin yhtälöiden tutkimusta. Bhaskara kehitti chakravala-menetelmän, jolla Pellin yhtälön yksittäisratkaisu voitiin löytää.


title: Galangal

text: Galangal eli galanga tai galgantti on Aasiassa suosittu mauste, jota saadaan jauhamalla kuivattuja inkiväärin sukuisen kasvin juuria. Myös tuoreita juuria käytetään ruoanlaitossa. Mausteen valmistukseen käytetään ainakin kahta kasvilajia, isogalangaa "Alpinia galanga" ja pikkugalangaa "Alpinia officinarum".


title: Galangal

text: Tuore galangal-juuri muistuttaa tuoretta inkivääriä, mutta se on sileämpi ja vähemmän kuituinen. Siinä on heikko pihkan ja havupuiden aromi.


title: Norsulan perhe

text: Norsulan perhe (alkuperäiseltä nimeltä "The Large Family") on brittiläinen animaatiosarja. Sarja kertoo norsuperheen elämästä. Ohjelmaa on esitetty "Pikku Kakkosen" yhteydessä vuonna 2007. Sarjan on suomentanut ja ohjannut Annika Rinne.


title: Örebro SK

text: Örebro SK on ruotsalainen vuonna 1908 perustettu urheiluseura. Seuralla on toimintaa useassa eri lajissa.


title: Paul Pilgrim

text: Paul Pilgrim (26. lokakuuta 1883 New York – 7. tammikuuta 1958 White Plains) oli yhdysvaltalainen yleisurheilija. Hän kuului New York AC -joukkueeseen, joka voitti 4 mailin joukkuejuoksun vuoden 1904 kesäolympialaisissa St. Louisissa. Parhaiten hänet kuitenkin muistetaan 400 ja 800 metrin juoksukilpailujen voittajana vuoden 1906 välikisoissa Ateenassa. Vastaavan kaksoisvoiton saavutti seuraavaksi vasta Alberto Juantorena vuonna 1976.


title: Paul Pilgrim

text: Pilgrim oli tullut valituksi välikisoihin viime hetkellä. Hän osallistui vielä vuoden 1908 kesäolympialaisiin Lontoossa, mutta ei edennyt 400 metrin juoksussa edes semifinaaliin. Vuosina 1914–1953 Pilgrim toimi New York AC:n urheilujohtajana.


title: Allsvenskan (salibandy)

text: Allsvenskan on Ruotsin salibandyn toiseksi korkein sarjataso. Allsvenskan tuli I-divisioonan tilalle toiseksi korkeimmaksi sarjatasoksi kaudelle 2010-2011. Sarja on jaettu kahteen lohkoon, jotka ovat Norra(pohjoinen) ja Södra(etelä).


title: Bad Medicine

text:
Bad Medicine on yhdysvaltalaisen hard rock -yhtye Bon Jovin hittisingle vuodelta 1988. Single julkaistiin syyskuussa 1988, ja sen ovat kirjoittaneet Jon Bon Jovi, Richie Sambora ja Desmond Child. Kappale julkaistiin alun perin yhtyeen "New Jersey"-studioalbumilla samana vuonna.
Singlen b-puolella on kappale ”99 in the Shade”.


title: Bad Medicine

text: Single menestyi listoilla todella hyvin, ja sen huonoin listasijoitus Yhdysvalloissa oli 17. sija "Mainstream Rock Tracks" -listalla. Korkeimmillaan single oli ensimmäisellä sijalla "Billboard Hot 100"-singlelistalla.


title: Bad Medicine

text: Kappale on helposti tunnistettavissa sen jämäkästä, kosketinsoittaja David Bryanin soittamasta introsta.


title: Moraliteetti

text:
Moraliteetti (lat. moralities "maneeri, luonne, kunnollinen käytös") on uskonnollinen tai opettavainen yleensä allegorinen näytelmä. Moraliteetit olivat yleisiä keskiajalla, varsinkin 1400-luvun Englannissa. Moraliteetti on saarnan dramatisointi, jossa ihmisen hyveet ja paheet personoidaan ja kristinuskon pelastusoppi esitetään selkeästi ja helposti tunnistettavalla tavalla. Uskonnollisen moraliteetin lisäksi keskiajalla kehittyi myös farssimainen, maallinen moraliteettinäytelmä.
Tunnetuimpia moraliteetteja on "Jokamies", joka pohjautuu suulliseen traditioon mutta ilmestyi painettuna vuonna 1510. Se on näytelmällinen saarna, joka käsittelee syntiä, katumusta, hyveitä ja armoa. Sen henkilöitä ovat esimerkiksi Jumala, Kuolema, Jokamies, Hyveet, Kauneus, Paholainen ja Seitsemän kuolemansyntiä.
"Moraliteetti" voi tarkoittaa myös joko moraalisuutta yleensä tai moraalia opettavaa selitystä.


title: Kauniaisten vaakuna

text: Kauniaisten vaakuna on Kauniaisten kaupungin tunnus. Vaakunan kuusenkäpyä pitelevä orava viittaa epäsuorasti Kauniaisten ruotsinkieliseen nimeen (Grankulla, = kuusi). Aiheen ruusut kuvaavat paikkakunnan huvila-asutusta.


title: Kauniaisten vaakuna

text: Vaakunan selitys on ”sinisessä kilvessä istuva, etukäpälissään mustaa kuusenkäpyä pitelevä kultainen, punavaruksinen orava, sen yläpuolella saatteena kolme kultaista ruusua vieretysten.” Vaakunan on suunnitellut Ahto Numminen, ja Kauniaisten kauppalanvaltuusto hyväksyi sen kokouksissaan 5. kesäkuuta 1951 ja 10. tammikuuta 1952. Sisäasiainministeriö vahvisti vaakunan käyttöön 11. maaliskuuta samana vuonna.


title: Ringeten ykkössarja

text: Ringeten ykkössarja on Suomen ringeten toiseksi korkein sarjataso. Ykkössarjaa on pelattu kaudesta 2008 lähtien.


title: Ringeten ykkössarja

text: Kaudella 2012-2013 Ringeten ykkössarjassa pelaa kuusi joukkuetta. Sarja toimii Suomen Ringetteliiton alaisuudessa.


title: Ryane Clowe

text: Ryane Clowe (s. 30. syyskuuta 1982 Fermeuse, Newfoundland ja Labrador, Kanada) on kanadalainen jääkiekkoilija, pelipaikaltaan laitahyökkääjä. Hän edustaa NHL-seura New Jersey Devilsiä.


title: Ryane Clowe

text: Clowe pelasi juniorina QMJHL-sarjassa Rimouski Océanicissa kaudella 2000–2001. San Jose Sharks varasi Clowen kuudennella kierroksella 175. pelaajana vuoden . Hän siirtyi San Josen organisaatioon kaudeksi 2003–2004, mutta pelasi koko kauden AHL:ssä Cleveland Baronsissa tehoin 11+29=40.


title: Ryane Clowe

text: NHL:n työsulkukauden 2004–2005 Clowe pelasi AHL:ssä Baronsissa tehden tehot 27+35=62 ja tullen valituksi joukkueen parhaaksi pelaajaksi. Kaudella 2005–2006 Clowe pelasi ensimmäiset 18 otteluaan NHL:ssä, mutta pääosa ajasta kului AHL:ssä. Hän teki Sharksin kanssa kolmevuotisen jatkosopimuksen.


title: Ryane Clowe

text: Kauden 2006–2007 puolivälissä Clowe sai mahdollisuuden pelata huippuketjussa Patrick Marleaun ja Joe Thorntonin rinnalla ja vastasi tekemällä 58 ottelussa tehot 16+18=34. Clowe teki uransa ensimmäisen hattutempun tammikuussa 2007 Columbus Blue Jacketsia vastaan. Hän pelasi myös pudotuspeleissä ja vakiinnutti paikkansa kokoonpanossa hyvällä fyysisellä pelillään.


title: Ryane Clowe

text: Kaudella 2007–2008 hän loukkaantui 11 pelatun ottelun jälkeen lokakuussa 2007. Clowe palasi kentälle maaliskuussa 2008 juuri pudotuspelien kynnyksellä. Hän vakuutti pudotuspeleissä tekemällä 13 ottelussa tehot 5+4=9. Kausi 2008–2009 toi Clowelle ennätystehot 22+30=52 ja hän teki heinäkuussa 2009 neljän vuoden jatkosopimuksen seuran kanssa.